open-index/open-wikipedia-markdown huggingface dataset:
സൗണ്ട് കാർഡ്

സൗണ്ട് കാർഡ് (ഓഡിയോ കാർഡ് എന്നും അറിയപ്പെടുന്നു) കംപ്യുട്ടറിനുള്ളിലുള്ള ഒരു എക്സ്സാപൻഷൻ കാർഡ് ആണ്. ഇത് ഒരു പ്രോഗ്രാമിന്റെ സഹായത്തോടുകൂടി കംപ്യുട്ടറിലേക്കും  കംപ്യുട്ടറിൽ നിന്ന് പുറത്തേക്കും ശബ്ദ സിഗ്നലുകളുടെ സഞ്ചാരം സാധ്യമാക്കുന്നു. മിക്ക സൗണ്ട് കാർഡുകളും ഒരു ഡിജിറ്റൽ - അനലോഗ് കൺവെർട്ടർ, ഡിജിറ്റൽ വിവരങ്ങളെ അനലോഗ് ആക്കി മാറ്റാനായി ഉപയോഗിക്കുന്നു. കാർഡിൽ നിന്ന് പുറത്തുവരുന്ന സിഗ്നൽ ഒരു ആമ്പ്ലിഫയറിലെക്കോ ഹെഡ്ഫോണിലേക്കോ  മറ്റേതെങ്കിലും ഉപകരണത്തിലേക്കോ ടി ആർ എസ് കണക്റ്റർ അല്ലെങ്കിൽ ആർ സി എ കണക്റ്റർ ഉപയോഗിച്ച് എത്തിക്കുന്നു.

പ്ലഗ്-ഇൻ കാർഡുകളിൽ സമാന ഘടകങ്ങൾ ഉപയോഗിച്ച്, മദർബോർഡിലേക്ക് സൗണ്ട് ഫങ്ഷണാലിറ്റി സംയോജിപ്പിക്കാനും കഴിയും. ഈ സംയോജിത ശബ്ദ സംവിധാനത്തെ ഇപ്പോഴും സൗണ്ട് കാർഡ് എന്നാണ് വിളിക്കുന്നത്. ആ കണക്റ്റർ ഉപയോഗിച്ച് വീഡിയോയ്‌ക്കൊപ്പം ശബ്‌ദം ഔട്ട്‌പുട്ടായി നൽകുന്നതിന് എച്.ഡി.എം.ഐ.(HDMI) ഉള്ള ആധുനിക വീഡിയോ കാർഡുകളിലും സൗണ്ട് പ്രോസസ്സിംഗ് ഹാർഡ്‌വെയർ ഉണ്ട്; മുമ്പ് അവർ മദർബോർഡിലേക്കോ സൗണ്ട് കാർഡിലേക്കോ ഒരു എസ്/പിഡിഐഫ്(S/PDIF) കണക്ഷൻ ഉപയോഗിച്ചിരുന്നു.

മ്യൂസിക് കോമ്പോസിഷൻ, വീഡിയോ അല്ലെങ്കിൽ ഓഡിയോ എഡിറ്റിംഗ്, അവതരണം, വിദ്യാഭ്യാസം, വിനോദം (ഗെയിമുകൾ), വീഡിയോ പ്രൊജക്ഷൻ എന്നിവ പോലുള്ള മൾട്ടിമീഡിയ ആപ്ലിക്കേഷനുകൾക്കായി ഓഡിയോ ഘടകം നൽകുന്നത് സൗണ്ട് കാർഡുകളുടെയോ സൗണ്ട് കാർഡ് പ്രവർത്തനത്തിന്റെയോ സാധാരണ ഉപയോഗങ്ങളിൽ ഉൾപ്പെടുന്നു. വോയ്‌സ് ഓവർ ഐപി, ടെലികോൺഫറൻസിംഗ് തുടങ്ങിയ കമ്പ്യൂട്ടർ അധിഷ്‌ഠിത ആശയവിനിമയത്തിനും സൗണ്ട് കാർഡുകൾ ഉപയോഗിക്കുന്നു.
## പൊതു സവിശേഷതകൾ

സൗണ്ട് കാർഡുകൾ ഒരു ഡിജിറ്റൽ-ടു-അനലോഗ് കൺവെർട്ടർ (DAC) ഉപയോഗിക്കുന്നു, അത് റെക്കോർഡ് ചെയ്തതോ ജനറേറ്റുചെയ്തതോ ആയ ഡിജിറ്റൽ സിഗ്നൽ ഡാറ്റയെ അനലോഗ് ഫോർമാറ്റിലേക്ക് പരിവർത്തനം ചെയ്യുന്നു. ഔട്ട്‌പുട്ട് സിഗ്നൽ ഒരു ആംപ്ലിഫയർ, ഹെഡ്‌ഫോണുകൾ അല്ലെങ്കിൽ ഒരു ടിആർഎസ് ഫോൺ കണക്റ്റർ പോലെയുള്ള സ്റ്റാൻഡേർഡ് ഇന്റർകണക്‌റ്റുകൾ ഉപയോഗിച്ച് ബാഹ്യ ഉപകരണവുമായി ബന്ധിപ്പിച്ചിരിക്കുന്നു.

ഒരു സാധാരണ ബാഹ്യ കണക്റ്റർ മൈക്രോഫോൺ കണക്ടറാണ്. ഒരു മൈക്രോഫോൺ കണക്ടർ വഴിയുള്ള ഇൻപുട്ട് ഉപയോഗിക്കാം, ഉദാഹരണത്തിന്, സ്പീച്ച് റെക്കഗ്നിഷൻ അല്ലെങ്കിൽ വോയ്സ് ഓവർ ഐപി ആപ്ലിക്കേഷനുകൾ. മൈക്രോഫോണിനേക്കാൾ ഉയർന്ന വോൾട്ടേജ് ലെവലുള്ള ഒരു ശബ്‌ദ ഉറവിടത്തിൽ നിന്ന് അനലോഗ് ഇൻപുട്ട് ലഭിക്കുന്നതിനായി മിക്ക സൗണ്ട് കാർഡുകളിലും കണക്‌റ്ററിൽ ഒരു ലൈൻ ഉണ്ട്. ഏത് സാഹചര്യത്തിലും, ഈ സിഗ്നലിനെ ഡിജിറ്റൈസ് ചെയ്യാൻ സൗണ്ട് കാർഡ് ഒരു അനലോഗ്-ടു-ഡിജിറ്റൽ കൺവെർട്ടർ ഉപയോഗിക്കുന്നു.

ചില കാർഡുകളിൽ സിന്തസൈസ് ചെയ്‌ത ശബ്‌ദങ്ങളുടെ ഉൽപാദനത്തെ പിന്തുണയ്‌ക്കുന്നതിനുള്ള ഒരു സൗണ്ട് ചിപ്പ് ഉൾപ്പെടുന്നു, സാധാരണയായി കുറഞ്ഞ ഡാറ്റയും സിപിയു സമയവും ഉപയോഗിച്ച് സംഗീതത്തിന്റെയും ശബ്‌ദ ഇഫക്റ്റുകളുടെയും തത്സമയ ജനറേഷനായി മാറുന്നു.

മെയിൻ മെമ്മറിയിലേക്കും പുറത്തേക്കും സാമ്പിളുകൾ കൈമാറാൻ കാർഡ് ഡയറക്‌ട് മെമ്മറി ആക്‌സസ് ഉപയോഗിക്കുന്നു, അവിടെ നിന്ന് ഒരു റെക്കോർഡിംഗും പ്ലേബാക്ക് സോഫ്‌റ്റ്‌വെയറും ഉപയോഗപ്പെടുത്തി സ്‌റ്റോറേജ്, എഡിറ്റിംഗ് അല്ലെങ്കിൽ തുടർ പ്രോസസ്സിംഗിനായി ഹാർഡ് ഡിസ്‌ക്കിൽ സൗണ്ട് കാർഡിന് റീഡിംഗും റൈറ്റിംഗും നടത്താം.

## അവലംബം
വർഗ്ഗം:കമ്പ്യൂട്ടർ പെരിഫെറൽ ഉപകരണം
വർഗ്ഗം:സൗണ്ട് കാർഡുകൾ
ചിറക്കൽ, തൃശ്ശൂർ

തൃശ്ശൂർ ജില്ലയിലെ ചാഴുർ  പഞ്ചായത്തിൽ സ്ഥിതി ചെയ്യുന്ന ഒരു ഗ്രാമമാണ് **ചിറക്കൽ**. ചാഴുർ  പഞ്ചായത്തിലെ പ്രധാനപെട്ട വ്യാപാര കേന്ദ്രമാണ് ചിറക്കൽ. പ്രസിദ്ധമായ കാട്ടകാമ്പാൽ ഭഗവതി ക്ഷേത്രം നിലകൊള്ളുന്നത് ചിറക്കൽ സെന്ററിൽ നിന്നും 100 മീറ്റർ അടുത്താണ്.

വർഗ്ഗം:തൃശ്ശൂർ ജില്ലയിലെ ഗ്രാമങ്ങൾ
ഹെലിപാഡ്

ഹെലികോപ്റ്റർ നിലത്തിറക്കുവാനായി പ്രത്യേകം സജ്ജമാക്കിയിരിക്കുന്ന സ്ഥലത്തെയാണ് **ഹെലിപാഡ്** എന്ന് പറയുന്നത്. ആകാശത്തിൽ നിന്നും നോക്കുമ്പോൾ വ്യക്തമായി കാണുന്നതിനായി വൃത്താകൃതിയിലാണ് ഹെലിപാഡുകൾ നിർമ്മിക്കാറുള്ളത്. വൃത്തത്തിനുള്ളിൽ എച്ച് (H) മാതൃകയിൽ രൂപപ്പെടുത്തിയ ഇടത്താണ് ഹെലികോപ്റ്റർ ഇറക്കുന്നത്. വിമാനത്താവളങ്ങളിൽ ചില ഉയർന്ന കെട്ടിടങ്ങളുടെ റൂഫിലും ഹെലിപാഡ് സജ്ജമാക്കിയിട്ടുണ്ട്.

## നിർമ്മാണം
സാധാരണയായി ഹെലിപാഡുകൾ സിമന്റ് മിശ്രിതം കൊണ്ടാണ് ഉണ്ടാക്കാറുള്ളത് എങ്കിലും, അടിയന്തര ഘട്ടങ്ങളിൽ രക്ഷാപ്രവർത്തനത്തിനും മറ്റുമായി മരങ്ങൾ കൊണ്ടും മറ്റും ഹെലിപാഡുകൾ നിർമ്മിക്കാറുണ്ട്. ലോകത്തിലെ ഏറ്റവും വലിയ ഹെലിപാഡ് ഇന്ത്യയിലാണ് നിർമ്മിച്ചിട്ടുള്ളത്.  

ലോകത്തിലെ ഏറ്റവും വലിയ ഹെലിപാഡ് എന്ന ബഹുമതിക്ക് അർഹമായ ഈ ഹെലിപാഡ് സിയാച്ചിൻ ഗ്ലേസിയറിലെ സൈനികതാവളത്തിലാണ് സ്ഥിതി ചെയ്യുന്നത്. ഓപ്പറേഷൻ മേഘ്ദൂത് എന്ന സൈനിക ദൗത്യത്തിന്റെ ഭാഗമായി സമുദ്രനിരപ്പിൽ നിന്ന് ഏകദേശം 6,400 മീറ്റർ (21,000 അടി) ഉയരത്തിൽ സ്ഥിതി ചെയ്യുന്ന ഈ ഹെലിപാഡ് തന്ത്രപ്രധാനമായ സൈനിക ആവശ്യങ്ങൾക്കായി ഉപയോഗിക്കുന്നു. മഞ്ഞുമൂടിയതും കഠിനമായ കാലാവസ്ഥയുമുള്ള ഈ പ്രദേശത്ത്, സൈനികർക്ക് ആവശ്യമായ സാധനങ്ങൾ എത്തിക്കുന്നതിനും ആളുകളെ ഒഴിപ്പിക്കുന്നതിനും ഇത് വളരെ നിർണായകമാണ്. 

ഹെലിപാഡുകൾ പലതരം വസ്തുക്കൾ ഉപയോഗിച്ച് നിർമ്മിക്കാവുന്നതാണ്. സാധാരണയായി, സ്ഥിരമായി ഉപയോഗിക്കുന്ന ഹെലിപാഡുകൾ സിമന്റ് കോൺക്രീറ്റ് അല്ലെങ്കിൽ ടാർ ഉപയോഗിച്ചാണ് നിർമ്മിക്കുന്നത്. കാരണം, ഇവയ്ക്ക് ഹെലികോപ്റ്ററിന്റെ ഭാരം താങ്ങാനുള്ള കരുത്തുണ്ട്. ഇവയുടെ നിർമ്മാണം റൺവേകൾക്ക് സമാനമാണ്, പക്ഷേ വലിപ്പം വളരെ കുറവായിരിക്കും. 

അടിയന്തര സാഹചര്യങ്ങളിൽ, പ്രത്യേകിച്ച് ദുരന്തനിവാരണ പ്രവർത്തനങ്ങൾക്കോ രക്ഷാപ്രവർത്തനങ്ങൾക്കോ ഹെലികോപ്റ്റർ ഇറക്കേണ്ടി വരുമ്പോൾ, താൽക്കാലികമായ ഹെലിപാഡുകൾ നിർമ്മിക്കാറുണ്ട്. ഇത്തരം സാഹചര്യങ്ങളിൽ, സ്ഥല ലഭ്യത അനുസരിച്ച് മരത്തടികൾ, ഇരുമ്പ് ഷീറ്റുകൾ, അല്ലെങ്കിൽ പ്രത്യേകതരം പ്ലാസ്റ്റിക് പാനലുകൾ എന്നിവ ഉപയോഗിച്ച് ഹെലിപാഡുകൾ ഉണ്ടാക്കാറുണ്ട്. മരത്തടികൾ ഉപയോഗിക്കുമ്പോൾ, അവ ഹെലികോപ്റ്ററിന്റെ ഭാരം താങ്ങാൻ കഴിയുന്ന തരത്തിൽ ഉറപ്പിച്ചാണ് നിർമ്മിക്കുന്നത്. കൂടാതെ, താത്കാലിക ഹെലിപാഡുകൾ മണലോ മണ്ണോ നിരപ്പാക്കി അതിനു മുകളിൽ അലുമിനിയം ഗ്രോസൺ പാനലുകൾ പോലുള്ള പ്രത്യേക ഫീൽഡ് മാറ്റിംഗ് സംവിധാനങ്ങൾ ഉപയോഗിച്ചും നിർമ്മിക്കാം. ഈ പാനലുകൾ ഹെലികോപ്റ്റർ ഇറങ്ങുമ്പോൾ പൊടി പറക്കാതിരിക്കാനും, നിലം ഉറച്ചതായിരിക്കാനും സഹായിക്കുന്നു.

## അവലംബം


## പുറത്തേക്കുള്ള കണ്ണികൾ

വർഗ്ഗം:വ്യോമഗതാഗതം
നിരവിൽപുഴ

വയനാടുജില്ലയിലെ മാനന്തവാടി താലൂക്കിലെ  ഒരു ചെറിയ കവലയാണ് **നിരവിൽപുഴ**, മാനന്തവാടി പട്ടണത്തിൽ നിന്നും 20  

കിലോമീറ്റർ അകലെ മാനന്തവാടി - കുറ്റ്യാടി  റൂട്ടിൽ ഈ സ്ഥലം സ്ഥിതിചെയുന്നു . കുറ്റ്യാടിയിൽനിന്നും വയനാട്ടിലേക്ക് വരുമ്പോൾ *പൂതംപാറ* ചുരം കഴിഞ്ഞാൽ ആദ്യമെത്തുന്ന കൊച്ചു കവലയാണിത്. കവലക്ക്‌ താഴെയായി ഒരു കൊച്ചരുവി ഒഴുകുന്നു, ഇതിൽ നിന്നാണ് നിരവിൽപുഴ  എന്ന പേര് കിട്ടിയെതെന്നു പറയപെടുന്നു. നിരവില്പുഴയിൽ 2 കിലോമീറ്റർ പേര്യ റൂട്ടിൽ **കുഞ്ഞോം** എന്ന സ്ഥലത്ത് ഒരു പ്രകൃതിദത്ത തടാകമുണ്ട്‌ , ഇതു **കുങ്കിചിറ** എന്നറിയപ്പെടുന്നു . കാപ്പി, തേയില, വാഴ, പച്ചക്കറികൾ, കുരുമുളക്, ഇഞ്ചി, കപ്പ മുതലായവയാണ് പ്രധാന കൃഷികൾ. മലകളാലും പർവതങ്ങളാലും  നിബിഡ വനങ്ങളാലും ചുറ്റപ്പെട്ട പ്രദേശമാണ് നിരവില്പുഴ.

## റോഡുകൾ
നിരവിൽപുഴയുലൂടെ കടന്നു പോകുന്ന പ്രധാന റോഡുകൾ മാനന്തവാടി- കുറ്റ്യാടി റോഡ്, കോഴിക്കോട് റോഡ്‌, നിരവിൽപുഴ - പേര്യ - കൊട്ടിയൂർ റോഡ്‌ എന്നിവയാണ്.

വർഗ്ഗം:വയനാട് ജില്ലയിലെ ഗ്രാമങ്ങൾ
ഡയോജനസ് ലേർറ്റിയൂസ്

മൂന്നാം നൂറ്റാണ്ടിന്റെ ആദ്യഘട്ടത്തിൽ ജീവിച്ചിരുന്ന ഗ്രീക്ക് തത്ത്വചിന്തകനാണ് **ഡയോജനസ് ലേർറ്റിയൂസ്**. ഗ്രീക്ക് തത്ത്വചിന്തകന്മാരുടെ ജീവചരിത്രങ്ങളും വീക്ഷണങ്ങളും സമാഹരിച്ചു പ്രസിദ്ധീകരിക്കുക വഴി ഇദ്ദേഹം പ്രശസ്തനായിത്തീർന്നു. തത്ത്വചിന്തകന്മാരുടെ ജീവിതം (The lives of philosophers), തത്ത്വശാസ്ത്രചരിത്രം (History of philiosophy), വിഖ്യാത തത്ത്വചിന്തകന്മാരുടെ ജീവിതങ്ങളും അഭിപ്രായങ്ങളും (Lives and opinions of Famous Philosophers) എന്നിങ്ങനെ വിവിധ പേരുകളിൽ അറിയപ്പെടുന്ന ഈ ഗ്രന്ഥം ആരംഭിക്കുന്നത് പ്രാകൃതഗ്രീക്ക് ചിന്തകന്മാരുടെ സിദ്ധാന്തങ്ങൾ വിശകലനം ചെയ്തുകൊണ്ടാണ്. തുടർന്ന് ഗ്രീസിലെ ആദ്യകാലസന്ന്യാസിമാരെക്കുറിച്ചുള്ള കുറിപ്പുകളാണ്. പ്ലേറ്റോയുടെ ചിന്തകളിൽ തത്പരയായ ഒരു വനിതയ്ക്ക് വേണ്ടിയാണ് ഡയോജനസ് ഗ്രന്ഥരചന നിർവഹിച്ചതെന്നു ചില സൂചനകൾ ഉണ്ട്. ഇദ്ദേഹം സ്വന്തമായി ഒരു കവിതാസമാഹാരം പ്രസിദ്ധീകരിച്ചെങ്കിലും അത് വേത്ര ശ്രദ്ധിക്കപ്പെട്ടില്ല.

## പ്രയത്നശീലനും ജിജ്ഞാസുവും

പ്രയത്നശീലനും ജിജ്ഞാസുവുമായ ഡയോജനസ് നിരവധി ഗ്രന്ഥങ്ങളും ലേഖനങ്ങളും പരിശോധിച്ചാണ് തത്ത്വചിന്തകന്മാരെക്കുറിച്ചുള്ള വിവരങ്ങൾ ശേഖരിച്ചത്. എന്നാൽ വസ്തുതകൾ ക്രമീകരിച്ചു കൂട്ടിച്ചേർക്കുന്നതിൽ ചില പാകപ്പിഴകൾ ഇദ്ദേഹത്തിനു പറ്റിയതായി കാണാം. ഉദാഹരണമായി, പ്ലേറ്റോയുടെ വിദ്യാഭ്യാസത്തെ വിശദീകരിക്കുമ്പോൾ അപ്രസക്തമായ ചില പരാമർശങ്ങൾ ഉൾപ്പെടുത്തുക വഴി ആഖ്യാനത്തിന്റെ ഒഴുക്കിന് തടസ്സം വരുത്തിയിട്ടുണ്ട്. ഗ്രന്ഥത്തിന്റെ ഒമ്പതാം ഭാഗത്തിൽ സെനൊഫോണിനെ (Xenophon) ക്കുറിച്ചു വിശദീകരിക്കുമ്പോൾ സെനോഫേൻസിനെ (Xenophanes) ക്കുറിച്ചുള്ള കുറിപ്പ് തെറ്റായി ചേർക്കുകയും ചെയ്തു. ഡയോജനസിന്റെ ഗ്രന്ഥം ഉദ്ധരണികളാൽ സമ്പന്നമാണ്. ഏകദേശം ഇരുനൂറ് എഴുത്തുകാരുടെ മുന്നൂറോളം കൃതികളിൽ നിന്നാണ് താൻ വസ്തുതകൾ ശേഖരിച്ചിട്ടുള്ളതെന്നു ഡയോജനസ് പ്രസ്താവിക്കുന്നു. ഈ ഗ്രന്ഥകർത്താക്കളുടെ പേരു വിവരവും ഇദ്ദേഹം വ്യക്തമാക്കിയിട്ടുണ്ട്.

## അവലംബം

## പുറത്തേക്കുള്ള കണ്ണികൾ
* http://www.iep.utm.edu/dioglaer/
* http://www.nndb.com/people/733/000104421/
* http://www.attalus.org/old/diogenes10a.html

വർഗ്ഗം:ഗ്രീക്ക് എഴുത്തുകാർ
വർഗ്ഗം:3-ആം നൂറ്റാണ്ടിൽ ജീവിച്ചിരുന്നവർ
സംസ്ഥാനപാത 51 (കേരളം)

കേരളത്തിലെ ഒരു സംസ്ഥാനപാതയാണ് **SH 51 (സംസ്ഥാനപാത 51)**. തൃശ്ശൂർ ജില്ലയിലെ കൊടകരയിൽ നിന്നും ആരംഭിച്ച് കൊടുങ്ങല്ലൂരിലാണ് ഈ പാത അവസാനിക്കുന്നത്. 27 കിലോമീറ്റർ നീളമുണ്ട് . കൊടകരയിലൂടെ കടന്നുപോകുന്ന ദേശീയപാത 544-ൽ നിന്നും ആരംഭിച്ച് ആലൂർ, അഷ്ടമിചിറ, മാള എന്നീ സ്ഥലങ്ങൾ പിന്നിട്ട് കീഴ്താളിയിൽ വെച്ച് ദേശീയപാത 17-ൽ ചേർന്ന് കൊടുങ്ങല്ലൂരിൽ അവസാനിക്കുന്നു.

## അവലംബം

വർഗ്ഗം:കേരളത്തിലെ സംസ്ഥാനപാതകൾ
കെ.സി. റോസക്കുട്ടി

ലഘുചിത്രം|കെ. സി. റോസക്കുട്ടി

കേരള സംസ്ഥാനത്തിലെ ഒരു പൊതു പ്രവർത്തകയും സംസ്ഥാന വനിതാ കമ്മീഷൻ മുൻ അധ്യക്ഷയുമാണ് **കെ.സി. റോസക്കുട്ടി.** (ജനനം : 23 ഒക്ടോബർ 1948 )ഒൻപതാം കേരള നിയമ സഭയിലെ സുൽത്താൻ ബത്തേരിയെ പ്രതിനിധീകരിച്ച അംഗമായിരുന്നു.

## ജീവിതരേഖ

മുള്ളൻകൊല്ലി കുരിശിങ്കൽ ചാക്കോ-ഏലിയാമ്മാ ദമ്പതികളുടെ രണ്ടാമത്തെ മകളായാണ് 1948 ഒക്ടോബർ 23ന് റോസക്കുട്ടി ജനിച്ചത്. 1973 ൽ പുൽപ്പള്ളി വിദ്യാ ഹൈസ്‌ക്കൂളിലെ ആധ്യാപികയായി ഔദ്യോഗിക ജീവിതം ആരംഭിച്ചു. മുള്ളൻകൊല്ലി സെന്റ്‌ മേരീസ്‌ എച്ച്‌.എസ്‌.എസിൽ 1976 മുതൽ 1989 വരെ പ്രധാനാധ്യാപികയായിരുന്നു. ബത്തേരി അസംപ്‌ഷൻ വിദ്യാലയത്തിലും അധ്യാപികയായി സേവനം അനുഷ്ഠിച്ചിട്ടുണ്ട്.  

ഭർത്താവ്  : ഡോ.ജോസഫ് കീരഞ്ചിറ,   മൂന്നു മക്കൾ

## രാഷ്ട്രീയജീവിതം

* 1991 ൽ സുൽത്താൻ ബത്തേരി നിയമസഭാ മണ്ഡലത്തിൽ നിന്നും എം.എൽ. എ യായി തെരഞ്ഞെടുക്കപ്പെട്ടതോടുകൂടിയാണ് കേരളരാഷ്ട്രീയത്തിൽ ശ്രദ്ധിക്കപ്പെടുന്നത്.
* 95-96 കാലഘത്തിൽ സ്വകാര്യ ബില്ലുകളുടെയും പ്രമേയങ്ങളുടേയും സമിതി അധ്യക്ഷയായിരുന്നു. 
* നാലു വർഷം സ്‌ത്രീകളുടേയും കുട്ടികളുടേയും അവകാശങ്ങൾ സംബന്ധിച്ച നിയമസഭാ സമിതി അംഗമായും പ്രവർത്തിച്ചിട്ടുണ്ട്‌ .
* എഐസിസി അംഗവും കോൺഗ്രസ് രാഷ്ട്രീയകാര്യ സമിതി അംഗവുമായി പ്രവർത്തിച്ചിട്ടുണ്ട്. 
* 2001 മുതൽ 2012 വരെ കേരള പ്രദേശ് കോൺഗ്രസ് കമ്മിറ്റി യുടെ ജനറൽ സെക്രട്ടറിയായി പ്രവർത്തിച്ചിരുന്നു.
* 04 ഏപ്രിൽ 2012 ൽ കേരള സർക്കാരിന്റെ കീഴിലുള്ള വനിത കമ്മീഷൻ അദ്ധ്യക്ഷയായി ചുമതലയേറ്റു.
* മഹിളാ കോൺഗ്രസ് സംസ്ഥാന സെക്രട്ടറി
* കെ.പി.സി.സി എക്‌സിക്യൂട്ടീവ് അംഗം
* കെ.പി.സി.സി. ജനറൽ സെക്രട്ടറി
* മദ്യവർജ്ജന സമിതി സംസ്ഥാന സെക്രട്ടറി എന്നീ പദവികൾ വഹിച്ചിട്ടുണ്ട്.
* നിയമസഭാ സമിതി ചെയർപേഴ്‌സണായും പ്രവർത്തിച്ചിട്ടുണ്ട്.

## തിരഞ്ഞെടുപ്പുകൾ

## അവലംബം

വർഗ്ഗം:ഒൻപതാം കേരള നിയമസഭാംഗങ്ങൾ
വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ
വർഗ്ഗം:വയനാട് ജില്ലയിൽ ജനിച്ചവർ
വർഗ്ഗം:കേരള വനിതാ കമ്മീഷൻ അദ്ധ്യക്ഷമാർ
വർഗ്ഗം:കേരള നിയമസഭയിലെ വനിതാ പ്രതിനിധികൾ
സുലൈഖ ഹുസൈൻ

ഉറുദു നോവലിസ്റ്റും കേന്ദ്ര ഉർദു ഫെലോഷിപ്പ് കമ്മിറ്റി അംഗവുമായിരുന്നു **സുലൈഖ ഹുസൈൻ** (1930 - 15 ജൂലൈ 2014). കേരളത്തിലെ ആദ്യ ഉർദു നോവലിസ്റ്റാണ്  ഉറുദുവിൽ 27 നോവലുകളും അത്രത്തോളം ചെറുകഥകളുമെഴുതി.

## ജീവിതരേഖ
1930 ൽ മട്ടാഞ്ചേരിയിലെ  കോറായ് കുടുംബത്തിൽ ഹാജി അഹമ്മദ് സേട്ടിന്റെയും മറിയം ബായിയുടേയും മകളായി ജനനം.  ചെറുപ്പത്തിൽ തന്നെ മാതാപിതാക്കളെ നഷ്ടപ്പെട്ട ഇവരെ മുത്തച്ഛനാണ്  വളർത്തിയത്. നാലാംതരം മദ്രസാ വിദ്യാഭ്യാസം മാത്രമേ  സുലൈഖയ്‌ക്ക് ലഭിച്ചിരുന്നുള്ളൂ.  ആസ്യാബായി മദ്‌റസയിലാണ് ഖുർആനും ഹദീസും ദീനിയാത്തും മലയാളവും ഉർദുവും പഠിച്ചത്. പിന്നീട് മൗലവി റിസ്‌വാനുല്ലയുടെ ശിഷ്യയായി വീട്ടിൽതന്നെയായിരുന്നു പഠനം. ഹൈദരാബാദിൽ നിന്ന് കുടിയേറി കൊച്ചിയിൽ സ്ഥിരതാമസമാക്കിയിരുന്ന റിസ്‌വാനുല്ല സാഹിബിന് ഉർദു ഭാഷയിലും സാഹിത്യത്തിലും നല്ല കഴിവുണ്ടായിരുന്നു. അദ്ദേഹത്തിന്റെ ശിക്ഷണത്തിലാണ് സുലൈഖ ഉർദു ഭാഷയിൽ കാര്യമായ പഠനങ്ങൾ നടത്തിയത്. 
## സാഹിത്യ ജീവിതം
സുലൈഖ ഹുസൈനിൽ സാഹിത്യതാൽപര്യം ജനിപ്പിച്ചത് മാതാവിന്റെ ബാപ്പയും ഉർദു കവിയുമായിരുന്ന ജാനി സേട്ട് ആയിരുന്നു.
1950ൽ ഇരുപതാമത്തെ വയസ്സിലാണ് ഡൽഹി ആസ്ഥാനമായുള്ള ചമൻ ബുക്ക് ഡിപ്പോ *മേരേ സനം*  എന്ന ആദ്യനോവൽ പ്രസിദ്ധീകരിച്ചത്. പുസ്തകത്തിൽ മേൽവിലാസവും ഫോട്ടോയും കൊടുക്കരുതെന്ന വല്യുമ്മ ആസിയാബായിയുടെ കർശന നിർദ്ദേശത്തെത്തുടർന്ന് അതൊഴിവാക്കി പ്രസിദ്ധീകരിക്കാൻ തീരുമാനിച്ചു.  സ്ത്രീയുടെ പ്രണയവും വിരഹവും ഏകാന്തതയും പ്രമേയമാക്കി രചിച്ച ഈ പുസ്തകം വൻതോതിൽ വിറ്റഴിക്കപ്പെട്ടു. തുടർന്ന് മേരെ സനം എന്ന പേരിൽ ഇറക്കിയ സിനിമയും ഹിറ്റായിരുന്നു. ഇന്ത്യക്ക് പുറമേ പാകിസ്താൻ, ബംഗ്ലാദേശ്, ഗൾഫ് രാജ്യങ്ങൾ എന്നിവിടങ്ങളിലും സുലൈഖയുടെ നോവലുകൾക്ക് ഏറെ വായനക്കാരുണ്ടായിരുന്നു. 'നസീബ് കിബാത്തേ' എന്ന ഉർദു നോവലിൽ അവർ ആലപ്പുഴയെയും കേരളത്തെയും കുറിച്ച് പ്രതിപാദിച്ചിട്ടുണ്ട്. അക്കാലത്ത് ക്ഷമ, ഖാത്തൂൻ എന്നീ ഉർദു മാസികകളിലും സുലൈഖ എഴുതുമായിരുന്നു. 1970ൽ രചിച്ച ഏറെ ശ്രദ്ധേയമായ "താരീഖിയോം കെ ബാദ്" (ഇരുട്ടിനുശേഷം) പരിഭാഷകൻ രവിവർമ്മ മലയാളത്തിലേക്ക് വിവർത്തനംചെയ്തു. സി.എച്ച്. മുഹമ്മദ് കോയയുടെ ശ്രമഫലമായാണ് ഈ നോവൽ മലയാളത്തിലേക്ക് വിവർത്തനം ചെയ്യപ്പെട്ടത്. പിന്നീട് ഇത് ചന്ദ്രിക ആഴ്ച്ചപ്പതിപ്പിലും പ്രസിദ്ധീകരിച്ചു. 1981ൽ വിദ്യാർഥിമിത്രം പബ്ലിക്കേഷൻസ് "ഇരുട്ടിനു ശേഷം" എന്ന പേരിൽ ഇതു പ്രസിദ്ധീകരിച്ചു.  1990-ൽ പ്രസിദ്ധീകരിച്ച 'ഏക് ഫൂൽ ഹസാർ ഗം' എന്ന നോവലിലായിരുന്നു ആദ്യമായി വിലാസവും ഫോട്ടോയും പ്രസിദ്ധീകരിച്ചത്.  ഇന്ത്യക്ക് പുറമേ പാകിസ്താൻ, ബംഗ്ലാദേശ്, ഗൾഫ് രാജ്യങ്ങൾ എന്നിവിടങ്ങളിലും സുലൈഖയുടെ നോവലുകൾക്ക് ഏറെ വായനക്കാരുണ്ടായി. 'നസീബ് കിബാത്തേ' എന്ന ഉർദു നോവലിൽ ആലപ്പുഴയെയും കേരളത്തെയും കുറിച്ച് പ്രതിപാദിച്ചിട്ടുണ്ട്. അക്കാലത്ത് ക്ഷമ, ഖാത്തൂൻ എന്നീ ഉർദു മാസികകളിലും സുലൈഖ എഴുതുമായിരുന്നു.

## പ്രധാന കൃതികൾ

*മേരേ സനം (എന്റെ പ്രിയതമ)
*ഏക് ഫൂൽ ഔർ ഹസാർ ഗം (ഒരു പൂവും ഒരായിരം ദുഃഖവും)
*രാഹ് അകേലി (ഏകാന്ത പഥിക)
*താരീഖിയോം കെ ബാദ് (മലയാള വിവർത്തനം : ഇരുട്ടിനുശേഷം)
*സബാ
*ഓർ ഭൂൽനേവാലേ
*പഥർ കി ലക്കീർ 
*യാദോം കി സിതം 
*സിന്ദഗി മുസ്‌കുരായി
*ആദ്മി ഓർ സീക്കെ 
*ആസ്മാൻ കി തലേ
*നസീബ് നസീബ് കി ബാത്തേം
*മുസറയെ സാഹിൽ
*കൽ ക്യാ ഹുവാ
*അപ്‌നാ കോൻ 
*ഗർ ഹസാരെ നിമിൽത്തെ
*മർസാ ഹേ കലി 

## അവലംബം

വർഗ്ഗം:ഉർദു സാഹിത്യകാരന്മാർ
വർഗ്ഗം:കേരളത്തിലെ ഉർദു നോവലെഴുത്തുകാർ
വർഗ്ഗം:1930-ൽ ജനിച്ചവർ
വർഗ്ഗം:ജൂലൈ 15-ന് മരിച്ചവർ
വർഗ്ഗം:2014-ൽ മരിച്ചവർ
അബുദാബി ശക്തി അവാർഡ്

അബുദാബിയിലെ മലയാളികളുടെ സാംസ്‌കാരിക സംഘടനയായ ശക്തി തിയേറ്റേഴ്‌സ് നൽകുന്ന പുരസ്കാരമാണ് **അബുദാബി ശക്തി അവാർഡ്**.  നോവൽ, ചെറുകഥ, നാടകം, കവിത, സാഹിത്യവിമർശനം, ബാലസാഹിത്യം, വിജ്ഞാനസാഹിത്യം ( ചരിത്രം, വിദ്യാഭ്യാസം, ശാസ്ത്രം, ഭാഷ, മനശാസ്ത്രം, സംസ്കാരം, നാടോടി വിജ്ഞാനം, സിനിമ തുടങ്ങിയവ ) ഇതര സാഹിത്യ വിഭാഗം ( ആത്മകഥ, ജീവചരിത്രം, യാത്രാവിവരണം,സ്‌മരണ, തൂലികാ ചിത്രം തുടങ്ങിയവ ) എന്നീ സാഹിത്യ കൃതികൾക്കാണ് അബുദാബി ശക്തി അവാർഡുകൾ നൽകുന്നത്. ബാല സാഹിത്യത്തിനു 7500 രൂപയും മറ്റു സാഹിത്യ കൃതികൾക്ക് 10000 രൂപയുമാണ് അവാർഡ് തുക. 2011 ലെ അബുദാബി ശക്തി അവാർഡ് ടി ഡി രാമകൃഷണന്റെ ഫ്രാൻസിസ് ഇട്ടികോര എന്ന നോവലിനാണ് ലഭിച്ചത്

## 2012
അബുദാബി ശക്തി അവാർഡ് കമ്മിറ്റി ഏർപ്പെടുത്തിയ വിവിധ അവാർഡുകൾ (2012) പ്രഖ്യാപിച്ചു. അബുദാബി ശക്തി, തായാട്ട്, ടി.കെ.രാമകൃഷ്ണൻ അവാർഡുകളാണ് കമ്മിറ്റി ചെയർമാൻ പി. കരുണാകരൻ എം.പി. പ്രഖ്യാപിച്ചത്.
*നോവൽ അവാർഡ് വിപിൻ രചിച്ച 'ഓർമയിൽ ശേഷിക്കുന്നത്'
*ചെറുകഥ:  ടി.പി.വേണുഗോപാലൻ - കേട്ടാൽ ചങ്കുപൊട്ടുന്ന ഓരോന്ന്,
*കവിത: - മേലൂർ വാസുദേവൻ,ഒറ്റുകാരന്റെ മൊഴി  
*നാടകം:  -  എ. ശാന്തകുമാർകറുത്ത വിധവ
*വിജ്ഞാന സാഹിത്യം: ഡോ. ആരിഫലി കൊളത്തെക്കാട്ട്,
*ഇതര സാഹിത്യം:  എം.കെ. സാനു,
*ബാലസാഹിത്യത്തിനുള്ള അവാർഡ് പ്രൊഫ. കെ. പാപ്പുട്ടിയും  ഡോ. ബി. സന്ധ്യയും പങ്കിട്ടു.
*സാഹിത്യ നിരൂപണത്തിനുള്ള തായാട്ട് അവാർഡ് പി.എസ്. രാധാകൃഷ്ണൻ
*ടി.കെ. രാമകൃഷ്ണൻ പുരസ്‌കാരത്തിന്  കാനായി കുഞ്ഞിരാമൻ അർഹനായി.
## 2019
2019-ലെ അബുദാബി ശക്തി അവാർഡുകൾ 2019 ജൂൺ 17-നു പ്രഖ്യാപിച്ചു. അവാർഡ് കമ്മറ്റി ചെയർമാൻ പി. കരുണാകരനും, കമ്മറ്റി അംഗമായ പ്രഭാ വർമ്മയും ചേർന്നാണ് പുരസ്കാരങ്ങൾ പ്രഖ്യാപിച്ചത്.

## 2020
## 2021
2021-ലെ അബുദാബി ശക്തി അവാർഡുകൾ 2022 മാർച്ച് 8-നു പ്രഖ്യാപിച്ചു. അവാർഡ് കമ്മറ്റി ചെയർമാൻ പി. കരുണാകരനും, കമ്മറ്റി അംഗമായ പ്രഭാ വർമ്മയും ചേർന്നാണ് പുരസ്കാരങ്ങൾ പ്രഖ്യാപിച്ചത്. 

## അവലംബം

വർഗ്ഗം:പുരസ്കാരങ്ങൾ
പത്രോസ് സന്യാസി

ഫ്രാൻസിലെ ആമിയൻസിൽ നിന്നുള്ള ഒരു ക്രിസ്തീയ പുരോഹിതനായിരുന്നു **പത്രോസ് സന്യാസി** (മരണം:1115 ജൂലൈ 8).  വിശുദ്ധനാടുകളുടെ വിമോചനം ലക്ഷ്യമാക്കി പാശ്ചാത്യ ക്രിസ്തീയത നടത്തിയ ആദ്യത്തെ കുരിശുയുദ്ധത്തിന്റെ മുഖ്യപ്രേരകനായി പറയപ്പെടുന്ന അദ്ദേഹം അതിൽ പങ്കാളിയാവുകയും ചെയ്തു.

## തീർത്ഥാടകൻ, യോദ്ധാവ്
1088-ൽ പത്രോസ് സന്യാസി യെരുശലേമിൽ വിശുദ്ധസ്ഥലങ്ങൾ സന്ദർശിക്കാൻ ശ്രമിച്ചതായും സെൽജുക്ക് തുർക്കികൾ അദ്ദേഹത്തെ അതിൽ നിന്നു തടയുകയും പീഡിപ്പിച്ച് തിരിച്ചയക്കുകയും ചെയ്തതായും ഒരു കഥയുണ്ട്.
ക്രിസ്ത്യാനികൾക്ക് നേരിടേണ്ടി വരുന്ന പീഡനങ്ങൾ വിവരിച്ചും സഹായം അഭ്യർത്ഥിച്ചും യെരുശലേമിലെ പൗരസ്ത്യ പാത്രിയർക്കീസ് ശിമയോൻ എഴുതിയ ഒരു കത്ത്, സന്യാസി അർബൻ രണ്ടാമൻ മാർപ്പാപ്പാക്ക് കൊണ്ടുവന്നു കൊടുത്തതായും പറയപ്പെടുന്നു. ഒന്നാം കുരിയുദ്ധത്തിലെ ആദ്യഗണം യോദ്ധാക്കൾക്കൊപ്പം യെരുശലേമിലേക്കു പോയ സന്യാസി, ലക്ഷ്യബോധമോ നേതൃത്വമോ ഇല്ലാതിരുന്ന തന്റെ സഹയോദ്ധാക്കളുടെ പെരുമാറ്റം മടുത്ത് കോൺസ്റ്റാന്റിനോപ്പിളേക്കു മടങ്ങി 1115-ലെ മരണം വരെ അവിടെ കഴിഞ്ഞു.

## അവലംബം

## പുറത്തേക്കുള്ള കണ്ണികൾ

വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
വർഗ്ഗം: 1115-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:ജൂലൈ 8-ന് മരിച്ചവർ

വർഗ്ഗം:ഫ്രഞ്ച് വൈദികർ
വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
ഹദ്രോസറോയിഡ്

ഹദ്രോസറോയിഡേ എന്ന കുടുംബത്തിൽ പെടുന്ന ദിനോസറുകളാണ് **ഹദ്രോസറോയിഡ്** അഥവാ **ഡക്ക് ബിൽഡ് ദിനോസറുകൾ**. ക്രിറ്റേഷ്യസ് കാലത്തായിരുന്നു ഇവ ജിവിച്ചിരുന്നത്. ഹദ്രോസറോയിഡ് ദിനോസറുകളെ അവയുടെ തലയിലെ ആവരണത്തിന്റെ ഘടന അനുസരിച്ച് രണ്ടായി തിരിച്ചിരിക്കുന്നു. ഒന്ന് പൊള്ളയായ ആവരണമുഉള്ളവ (Lambeosaurinae) , രണ്ടു പൊള്ളയല്ലാത്ത ആവരണമുള്ളവ അഥവാ ആവരണമില്ലാത്തവ (Saurolophinae or Hadrosaurinae). സസ്യഭുക്കുകളായിരുന്നു  ഈ ഇനം ദിനോസറുകൾ.

## പ്രതേകതകൾ
താറാവിന്റെ തലയുമായി ഇവയുടെ തലക്ക് സാമ്യമുള്ളതിനാൽ ഹദ്രോസറോയിഡ് ദിനോസറുകളെ താറാച്ചുണ്ടൻ ദിനോസറുകൾ (ഡക് ബിൽഡ് ദിനോസറുകൾ) എന്നും വിളിക്കാറുണ്ട്.

## പുറത്തേക്കുള്ള കണ്ണികൾ
* UCMP Tree of Life
* Trachodon 

## ചിത്ര സഞ്ചയം
ഹദ്രോസറോയിഡേ എന്ന കുടുംബത്തിൽ പെടുന്ന ചില ദിനോസറുകൾ

### ആവരണമുള്ളവ

File:Magnapaulia laticaudus.jpg
File:Parasaurolophuspic steveoc.jpg
പ്രമാണം:Tsintaosaurus-spinorhinus-steveoc86.png


### ആവരണമില്ലാത്തവ

File:Kritosaurus BW.jpg
പ്രമാണം:Edmontosaurus BW.jpg
പ്രമാണം:Nipponosaurus dinosaur.png


വർഗ്ഗം:ദിനോസറുകൾ
വർഗ്ഗം:ജന്തുകുടുംബങ്ങൾ
വർഗ്ഗം:ദിനോസർ കുടുംബങ്ങൾ
ജി.എം. ട്രെവെല്യൻ

ഇരുപതാം നൂറ്റാണ്ടിലെ ഒരു ഇംഗ്ലീഷ് ചരിത്രകാരനായിരുന്നു **ജോർജ്ജ് മക്കാളെ ട്രെവെല്യൻ** (ജനനം: 16 ഫെബ്രുവരി 1876  – മരണം: 21 ജൂലൈ 1962). ചരിത്രഗതിയെ ഉപരിവർഗ്ഗത്തേക്കാൾ അധികം സ്വാധീനിക്കുന്നത് സാധാരണജനങ്ങളാണെന്നും സമൂഹപുരോഗതിക്ക് കൂടുതൽ ഉതകുന്നത് ജനാധിപത്യഭരണം ആണെന്നുമുള്ള നിലപാടായിരുന്നു ട്രെവെല്യൻ പിന്തുടർന്ന 'ഉദാരവാദ' (liberal) ചരിത്രവീക്ഷണത്തിന്റെ മുഖമുദ്ര. ചരിത്രരചനയിൽ 'നിഷ്പക്ഷത'-യെ പ്രതിബദ്ധതയില്ലായ്മ ആകാൻ അനുവദിക്കാതിരുന്ന അദ്ദേഹത്തിന്റെ രചനകൾ, ബ്രിട്ടണിലെ 'വിഗ്' കക്ഷിയുടെ നിലപാടുകളെ പിന്തുണക്കുന്നതായി കണക്കാക്കപ്പെട്ടു. 'വിഗ്' പാരമ്പര്യത്തിൽ പെട്ട അവസാനത്തെ ചരിത്രകാരൻ എന്ന് മറ്റൊരു ചരിത്രകാരനായ ഇ.എച്ച് കാർ, ട്രെവെല്യനെ വിശേഷിപ്പിച്ചിട്ടുണ്ട്.

തന്റെ ചരിത്രം "പ്രതിബദ്ധതയും പക്ഷപാതവും" ഉള്ളതാണെന്ന് ട്രെവെല്യൻ ഏറ്റുപറഞ്ഞു. ഇറ്റാലിയൻ ദേശീയവാദി ഗാരിബാൾഡിയെ സംബന്ധിച്ച് ട്രെവല്യൻ എഴുതിയ ഗ്രന്ഥത്രയത്തിൽ "പക്ഷപാതം" മണത്തവർക്ക്, "ചരിത്രത്തിലെ പക്ഷപാതം" എന്ന പേരിൽ എഴുതിയ ഒരു ലേഖനത്തിൽ അദ്ദേഹം ഇങ്ങനെ മറുപടി നൽകി:-   

ചരിത്രസംഭവങ്ങളുടെ പൊതുവേ സ്വീകരിക്കപ്പെട്ട വിലയിരുത്തലുകളെ വ്യത്യസ്ത നിലപാടിൽ വിശകലനം ചെയ്യാനും പൊളിച്ചെഴുതാനും ട്രെവല്യൻ തയ്യാറായി. ഇസ്ലാമും പാശ്ചാത്യ ക്രിസ്തീയതയും തമ്മിലുള്ള മുഖാമുഖമായി കരുതപ്പെട്ട കുരിശുയുദ്ധങ്ങളെ അദ്ദേഹം വിലയിരുത്തിയത് ഇങ്ങനെയായിരുന്നു:-

## അവലംബം

## പുറത്തേക്കുള്ള കണ്ണികൾ
* 
* Mitchell McNaylor, "G.M. Trevelyan"

വർഗ്ഗം:1876-ൽ ജനിച്ചവർ
വർഗ്ഗം: 1962-ൽ മരിച്ചവർ
വർഗ്ഗം:ഫെബ്രുവരി 16-ന് ജനിച്ചവർ
വർഗ്ഗം:ജൂലൈ 21-ന് മരിച്ചവർ

വർഗ്ഗം:ബ്രിട്ടീഷ് ചരിത്രകാരന്മാർ
എലിസബത്ത് കാറ്റ്ലെറ്റ്

പ്രമുഖയായ മെക്സിക്കൻ ശിൽപ്പിയും മനുഷ്യാവകാശ പ്രവർത്തകയുമായിരുന്നു **എലിസബത്ത് കാറ്റ്ലെറ്റ്** (15 ഏപ്രിൽ  1915 – 2 ഏപ്രിൽ 2012).
## ജീവിതരേഖ

1915 ഏപ്രിൽ 15ന് വാഷിങ്ടൺ ഡിസിയിൽ ജനിച്ചു. 40കളുടെ തുടക്കത്തിൽ ഷിക്കാഗോ ആർട് ഇൻസ്റ്റിറ്റ്യൂട്ടിൽ സിറാമിക്സിൽ പഠനം നടത്തുമ്പോൾ പരിചയപ്പെട്ട ചിത്രകാരൻ ചാൾസ് വൈറ്റ് ആയിരുന്നു ആദ്യ ഭർത്താവ്.  രാഷ്ട്രീയ പ്രവർത്തനത്തിന്റെ പേരിൽ ജന്മനാട്ടിൽ കടക്കുന്നതിന് അമേരിക്കൻ ഭരണകൂടത്തിന്റെ വിലക്കിനിരയായി. 1946ൽ മെക്സിക്കോയിലേക്ക് പോയി. അമേരിക്കയിലെ കറുത്ത വംശജരെയും മെക്സിക്കോയിലെ സ്ത്രീകളെയുമൊക്കെ തന്റെ കലാസൃഷ്ടികളിലൂടെ ഉദാത്തരാക്കിയ എലിസബത്ത് അവരുടെ മോചനത്തിനായി തന്റെ സർഗശേഷിയെ വിനിയോഗിച്ചു. അമേരിക്കയിലെ കറുത്തവരുടെ മോചനത്തിനും തൊഴിലാളികളുടെ അവകാശങ്ങൾക്കുംവേണ്ടി പ്രയത്നിച്ച എലിസബത്ത് അവിടെ കടക്കുന്നത് 62ൽ അമേരിക്കൻ സർക്കാർ നിരോധിച്ചു. ഈ വിലക്ക് ഒരുപതിറ്റാണ്ട് നീണ്ടു. 58ൽ മെക്സിക്കോ സിറ്റിയിൽ റെയിൽവേ തൊഴിലാളികളുടെ പണിമുടക്കുവേളയിൽ അറസ്റ്റ് ചെയ്യപ്പെട്ടു.  പ്രിന്റ് നിർമാതാക്കളുടെ ഇടതുപക്ഷ സംഘം സംഘടിപ്പിച്ച ശിൽപ്പശാലയിൽ പങ്കെടുത്തു. ഈ സംഘത്തിൽ അംഗമായ മെക്സിക്കൻ കലാകാരൻ ഫ്രാൻസിസ്കോ മോറയെ പിന്നീട് വിവാഹം കഴിച്ച എലിസബത്തിന് മൂന്ന് മക്കളുണ്ട്. പ്രിന്റ് നിർമ്മാണകലയിലും പ്രതിഭ തെളിയിച്ച എലിസബത്ത് "കറുപ്പാണ് സൗന്ദര്യം" തുടങ്ങിയ മുദ്രാവാക്യങ്ങളും അമേരിക്കൻ പൗരാവകാശ പ്രസ്ഥാനത്തിലെ വിപ്ലവപ്രതീകങ്ങളായ ഏഞ്ചല ഡേവിസ്, മാൽകം എക്സ് തുടങ്ങിയവരുടെ ചിത്രങ്ങളും തന്റെ പ്രിന്റുകളിൽ ഉൾപ്പെടുത്തുമായിരുന്നു. 
## അവലംബം

## പുറംകണ്ണികൾ

* Listings for over 70 works produced by Elizabeth Catlett during her time at the Taller de Gráfica Popular can be viewed at Gráfica Mexciana .
*Elizabeth Catlett Online ArtCyclopedia guide to pictures of works by Elizabeth Catlett in art museum sites and image archives worldwide.
*African American World . Arts & Culture . Art Focus |PBS  Elizabeth Catlett page of the Social Activism section of the PBS article on African American Artists
*June Kelly Gallery Elizabeth Catlett  Includes a detailed timeline of Catlett's life
*Distinguished Alumni Awards  The University of Iowa Presents Elizabeth Catlett Mora
*Elizabeth Catlett's oral history video excerpts at The National Visionary Leadership Project
*Form That Achieves Sympathy A Conversation with Elizabeth Catlett by Michael Brenson in *Sculpture*, a publication of the International Sculpture Center
*
*Brief Profile with nice picture 
*Elizabeth Catlett's oral history video excerpts at The National Visionary Leadership Project
*Catlett's ''Children With Flowers'', the Smithsonian Art Collectors Program 
*Elizabeth Catlett, Sculptor With Eye on Social Issues, Is Dead at 96; New York Times; Karen Rosenberg; April 3, 2012

വർഗ്ഗം:1915-ൽ ജനിച്ചവർ
വർഗ്ഗം: 2012-ൽ മരിച്ചവർ
വർഗ്ഗം:ഏപ്രിൽ 15-ന് ജനിച്ചവർ
വർഗ്ഗം:ഏപ്രിൽ 2-ന് മരിച്ചവർ

വർഗ്ഗം:മെക്സിക്കൻ ശില്പികൾ
വർഗ്ഗം:മനുഷ്യാവകാശപ്രവർത്തകർ
ഡയോജനസ്

ബി. സി. 4-ആം നൂറ്റാണ്ടിൽ ജീവിച്ചിരുന്ന ഒരു യവന ചിന്തകനായിരുന്നു **ഡയോജനസ്**. സ്വന്തം നഗരത്തിൽ നിന്ന് നാടുകടത്തപ്പെട്ടതിനെ തുടർന്ന് ഏഥൻസിൽ എത്തിയ ഇദ്ദേഹം ആന്റിസ്തെനിസിന്റെ സിദ്ധാന്തങ്ങളിൽ ആകൃഷ്ടനായി. ദോഷദർശനസ്വഭാവത്തിന്റെ പ്രതീകമായ ഇദ്ദേഹത്തെ *ചിത്തഭ്രമം ബാധിച്ച [[സോക്രട്ടീസ്]] * എന്ന് പ്ലേറ്റോ വിശേഷിപ്പിച്ചിരുന്നു.

## ഡയോജനസിന്റെ വ്യക്തിത്വം

ഡയോജനസിന്റെ വ്യക്തിത്വത്തെക്കുറിച്ചു രണ്ടു വ്യത്യസ്ത അഭിപ്രായങ്ങളാണുള്ളത്. നിലവിലിരുന്ന സാമൂഹിക ജീവിത വ്യവസ്ഥിതിയെ അധിക്ഷേപിച്ചു കൊണ്ടു ഒരു ഭ്രാന്തനെപ്പോലെ ഏഥൻസിലും കൊരിന്തിലും അലഞ്ഞുതിരിഞ്ഞു നടന്നിരുന്ന ഒരു വ്യക്തിയായിട്ടാണ് ഉപാഖ്യാനങ്ങൾ ഇദ്ദേഹത്തെ ചിത്രീകരിച്ചിട്ടുള്ളത്. എന്നാൽ, ആദ്ധ്യാത്മിക ഗ്രന്ഥങ്ങളിൽ സാമൂഹിക അനീതികൾക്കെതിരേ ശക്തമായി പോരാടിയ ഒരു ചിന്തകൻ എന്നാണ് ഇദ്ദേഹത്തെ വിലയിരുത്തിയിട്ടുള്ളത്.

## ഡയോജനസിന്റെ ആശയങ്ങൾ

പരസ്പര വിദ്വേഷവും അഴിമതിയും നിറഞ്ഞ ലോകത്ത് സന്തോഷകരമായ ജീവിതം നയിക്കുന്നതിനുള്ള മാർഗ്ഗത്തെക്കുറിച്ചാണ് ഡയോജനസ് ഉദ്ബോധിപ്പിച്ചത്. ആത്മസാക്ഷാത്കാരവും ആത്മനിയന്ത്രണവുമാണ് ഇതിനുള്ള ഉപാധികൾ. ജീവിതം നിലനിർത്തുന്നതിന് അവശ്യം വേണ്ടതു മാത്രമേ ഒരാൾ ആഗ്രഹിക്കാവൂ. മറ്റെല്ലാ ആഗ്രഹങ്ങളെയും ത്യജിക്കുന്നതിലൂടെ ആത്മീയസ്വാതന്ത്ര്യം നേടാം. ഇതുവഴി ആത്മനിയന്ത്രണവും ആത്മസാക്ഷാത്കാരവും സ്വായത്തമാവും. തന്റെ ആശയങ്ങൾ സ്വന്തം ജീവിതത്തിൽ പകർത്തുന്നതിനു വേണ്ടി ശാരീരികവും മാനസികവുമായ കടുത്ത പീഡകൾ ഇദ്ദേഹം സഹിച്ചിരുന്നു.

## പ്രവൃത്തികൾക്ക് പ്രാധാന്യം കല്പിച്ച വ്യക്തി

വാക്കുകളേക്കാൾ പ്രവൃത്തികൾക്കാണ് ഡയോജനസ് പ്രാധാന്യം നൽകിയത്. സിദ്ധാന്തങ്ങളിലല്ല, പ്രവൃത്തികളിലാണ് നന്മ സ്ഥിതിചെയ്യുന്നതെന്ന് ഇദ്ദേഹം വിശ്വസിച്ചു, പ്രചരിപ്പിച്ചു. ഈ ആശയങ്ങളെ സാധൂകരിക്കുന്നതിനായി ശൈത്യകാലത്ത് ഇദ്ദേഹം പ്രതിമകളെ ആലിംഗനം ചെയ്യുകയും പകൽ സമയത്തു വിളക്കു കത്തിച്ചു പിടിച്ച് തെരുവീഥികളിലൂടെ മനുഷ്യനെ *തിരഞ്ഞുനടക്കുകയും* ചെയ്തിരുന്നു. അലക്സാണ്ടർ തുടങ്ങിയ ഉന്നതവ്യക്തികളുടെ ചെയ്തികളെയും ഇദ്ദേഹം നിശിതമായി വിമർശിച്ചിരുന്നു.

മനുഷ്യന്റെ ശോചനീയാവസ്ഥയെ ചിത്രീകരിക്കുന്ന ദു:ഖപര്യവസായികളായ നാടകങ്ങൾ ഡയോജനസ് രചിച്ചിട്ടുണ്ട്. യാഥാസ്ഥിതികമാമൂലുകളെ വിമർശിക്കുന്ന *റിപ്പബ്ലിക്* ആണ് ഏറ്റവും പ്രധാനകൃതി.

## പുറത്തേക്കുള്ള കണ്ണികൾ
* ''Diogenes The Dog'' from Millions of Mouths
* ''Diogenes of Sinope''
* ''Teachings of Diogenes'' 
* James Grout: ''Diogenes the Cynic'', part of the Encyclopædia Romana

വർഗ്ഗം:ഗ്രീക്ക് തത്ത്വചിന്തകർ
വർഗ്ഗം:പുരാതന ഗ്രീസിലെ അടിമകൾ
വർഗ്ഗം:ക്രി.മു. 4-ആം നൂറ്റാണ്ടിലെ തത്ത്വചിന്തകർ
വർഗ്ഗം:ക്രി.മു. 4-ആം നൂറ്റാണ്ടിൽ ജീവിച്ചിരുന്നവർ
സൊലൂഷൻ പോളിമറൈസേഷൻ

ഏകകങ്ങൾക്കും അവ ഇണക്കിച്ചേർത്തുണ്ടാകുന്ന ശൃംഖലകൾക്കും അനുയോജ്യമായ ലായകത്തിൽ നടത്തുന്ന പോളിമറീകരണമാണ്  **സൊല്യൂഷൻ പോളിമറൈസേഷൻ**. 
### പ്രത്യേകതകൾ
ഫ്രീ റാഡിക്കൽ പോളിമറൈസേഷനു പറ്റിയ രീതികളിലൊന്നാണ് ഇത്. കാരണം ഫ്രീ റാഡിക്കൽ പോളിമറൈസേഷനിൽ  ഉത്പാദിപ്പിക്കപ്പെടുന്ന
താപോർജ്ജം വളരെ കൂടുതലാണ്.    അനുയോജ്യമായ ലായകത്തിൽ ലയിപ്പിക്കുക വഴി മിശ്രണം നേർപ്പിക്കപ്പെടുകയും, ചൂട് വികിരണം ചെയ്യൽ എളുപ്പമാകയും ചെയ്യുന്നു, ചില ഉപയോഗങ്ങൾക്ക് ഈ പോളിമർ ലായനി അതേപടി ഉപയോഗിക്കാവുന്നതാണ്.  പക്ഷെ ലായനിയിൽ നിന്ന് പോളിമർ വേർതിരിച്ചെടുക്കുക അത്ര എളുപ്പമല്ല. മറ്റൊരു പ്രധാന കാര്യം, ശൃംഖലകളുടെ ദൈർഘ്യം ഉപയോഗിക്കുന്ന ലായകമനുസരിച്ചിരിക്കും എന്നതാണ്. ചില ലായക തന്മാത്രകൾക്ക്  വളർന്നു വരുന്ന ശൃംഖലാഗ്രങ്ങളെ നിർവീര്യമാക്കാനുളള കഴിവുളളതുകൊണ്ടാണ് ഇപ്രകാരം സംഭവിക്കുന്നത്.  

ഏകകം തന്നെ ലായകമാവുന്ന സന്ദർഭങ്ങളും ഉണ്ട്. ഇത്  ബൾക്ക് പോളിമറൈസേഷൻറെ വിഭാഗത്തിൽ പെടും. സ്റ്റൈറീൻ, മീഥൈൽ മിഥാക്രിലേറ്റ്  തുടങ്ങിയവ ഉദാഹരണം. പോളിമർ ലയിച്ചിട്ടുളള ഏകക ലായനികൾ പ്രിപോളിമർ എന്ന് അറിയപ്പെടുന്നു. പല ഉപയോഗങ്ങൾക്കും പ്രി പോളിമർ ലായനികൾ അവശ്യം വേണ്ട ഘടകമാണ്  ഉദാഹരണത്തിന് എല്ലുകളുറപ്പിക്കാനുളള സിമൻറുണ്ടാക്കാനും മോണയുടെ അളവെടുക്കാനുളള ഡെൻറൽ സിമ
ൻറിനും മിഥൈൽ മിഥാക്രിലേറ്റ് പ്രിപോളിമർ ആവശ്യമാണ്. 
### അവലംബം
#
#
#
#

വർഗ്ഗം:പോളിമറുകൾ
ബൾക്ക് പോളിമറൈസേഷൻ

ദ്രവരൂപത്തിലുളള ഏകകങ്ങളും (monomers ) രാസത്വരകങ്ങളും ഉപക്രമരാസവസ്തുക്കളും (initiators) മാത്രമുളള സമ്മിശ്രിതം പോളിമറീകരിച്ചടുക്കുന്ന രീതിയാണ് ബൾക്ക് പോളിമറൈസേഷൻ. സാധാരണതയായി സംക്ഷേപന പോളിമറീകരണം(condensation polymerization) ആണ് ഇപ്രകാരം നടത്താറുളളതെങ്കിലും ചില പ്രത്യേക ആവശ്യങ്ങൾക്ക്  സംയോജന പോളിമറീകരണവും (addition polymerization) ഈ രീതി ഉപയോഗപ്പെടുത്താറുണ്ട്. 

### പ്രത്യേകതകൾ
പോളിമറീകരണം ഏറെ താപം ഉത്പാദിപ്പിക്കപ്പടുന്ന താപമോചക രാസപ്രക്രിയയാണ്. അതുകൊണ്ടാണ്  മിതമായ തോതിൽ മാത്രം താപോർജ്ജം ഉത്പാദിപ്പിക്കപ്പെടുന്ന സംക്ഷേപന പോളിമറീകരണത്തിന് ഈ രീതി അനുയോജ്യമാവുന്നത്. രാസസമ്മിശ്രണത്തിൻറെ  ശ്യാനത കുറവായതിനാൽ  ഉത്പാദിപ്പിക്കപ്പെടുന്ന താപോർജ്ജം അനായസേന വികിരണം ചെയ്യാൻ സാധ്യമാകുന്നു.  മറ്റു ചേരുവകളൊന്നും ഇല്ലാത്തതിനാൽ, കലർപ്പില്ലാത്ത ശുദ്ധമായ ഉത്പന്നം ലഭിക്കുന്നു. പലപ്പോഴും ശുദ്ധീകരണം എന്ന പടവ് ഒഴിവാക്കാം.  പക്ഷെ  ശൃംഖലകളുടെ ദൈർഘ്യ വിതരണം ( Chain lenght distribution) വളരെ പരന്നതായിരിക്കും.

### അവലംബം
#
#
#
#

വർഗ്ഗം: പോളിമറുകൾ
സസ്‌പെൻഷൻ പോളിമറൈസേഷൻ

ഏകകങ്ങളും, അവയെ കൂട്ടിയിണക്കി ഉത്പാദിപ്പിക്കപ്പെടുന്ന പോളിമർ ശൃംഖലകളും ലയിക്കാത്ത മാധ്യമത്തിൽ നടക്കുന്നപോളിമറീകരണമാണ് സസ്പെൻഷൻ പോളിമറൈസേഷൻ അഥവാ വിലായക ബഹുലകീകരണം. ജലമാണ് സാധാരണയായി ഉപയോഗിക്കപ്പെടുന്ന മാധ്യമം. ഫ്രീ റാഡിക്കൽ പോളിമറീകരണത്തിനു പറ്റിയ രീതിയാണ്.   ഏകകത്തിൽ എളുപ്പം ലയിക്കുന്ന  ബെൻസോയിൽ പെറോക്സൈഡ് പോലുളള തുടക്കക്കാരാണ് ( initiator) ഉപയോഗിക്കപ്പെടുന്നത്.

## പ്രത്യേകതകൾ
ശക്തിയായ ഇളക്കലിലൂടെ  ദ്രവരൂപത്തിലുളള ഏകകങ്ങൾ ജലത്തിൽ കൊച്ചു കൊച്ചു തുളളികളായി വിതരണം ചെയ്യപ്പെടുന്നു. ഈ തുളളികളിൽ ഉപക്രമ രാസവസ്തുക്കൾ ( initiators) ലയിച്ചിരിക്കും. അവയാണ് പോളിമറീകരണത്തിന് തുടക്കം കുറിക്കുന്നത്. ഏകകത്തുളളികളുടെ വലിപ്പം ഏതാണ്ട് 5 മില്ലിമീറ്ററോ അതിൽ കുറവോ ആയിരിക്കും. തുളളികളെ അതേപടി നില നിർത്താനായി ഇടനിലക്കാരായി പ്രവർത്തിക്കുന്ന  സ്റ്റെബിലൈസർ വിഭാഗത്തിൽ പെട്ട രാസപദാർത്ഥങ്ങൾ ചേർക്കാറുണ്ട്. ഉദാഹരണത്തിന് സോഡിയം ലോറൈൽ സൾഫേറ്റ്, സോഡ്യം പോളിഅക്രിലേറ്റ്,  സ്റ്റിയറിക് ആസിഡ്.  പോളിമറീകരണത്തിൻറെ പ്രാരംഭം കുറിക്കുന്നത് ( initiator) ബെൻസോയിൽ പെറോക്സൈഡ് ഉപയോഗിച്ചും.

തുളളികളുടെ വലിപ്പമനുസരിച്ചുളള പോളിമർ കണികകളാണ് അന്ത്യോത്പന്നമായി ലഭിക്കുന്നത്. ഇവ രാസ സമ്മിശ്രണത്തിൽ നിന്ന് അരിച്ചെടുക്കുകയും തുടർന്ന് ഉണക്കിയെടുക്കുകയും ചെയ്യാം. പോളിമർ തരികളായി കിട്ടാനുളള ഉത്തമ മാർഗ്ഗമാണ് ഇത്.

## ഡിസ്പേർഷൻ പോളിമറൈസേഷൻ
സസ്പെൻഷൻ പോളിമറൈസേഷൻറെ ഒരു വകഭേദമാണ് ഡിസ്പേർഷൻ പോളിമറൈസേഷൻ (പ്രകീർണന ബഹുലകീകരണം).  ഈ രീതിയിൽ ജലത്തിൻറെ അളവു കുറഞ്ഞും സ്റ്റെബിലൈസറുകളുടെ അളവ് കൂടിയും ഇരിക്കും. തരികളുടെ വലിപ്പം ഏതാണ്ട് 10 മൈക്രോണും അന്തിമോത്പന്നം തരികളോടു കൂടിയ കുറുകിയ പാലു പോലz കൊഴുത്തും ആയിരിക്കും. എമൾഷൻ എന്നു വിളിക്കപ്പെടുന്ന ചില പോളി വൈനൈൽ അസറ്റേറ്റ് കൂട്ടുകൾ ഇപ്രകാരം ഉണ്ടാക്കുന്നവയാണ്. 
## അവലംബം
#
#
#
#
#
#
#
വർഗ്ഗം:പോളിമറുകൾ
മാട്

മാട് / കന്നുകാലി (Cattle)

മാടുകൾ എന്ന് വിളിക്കുന്ന ഈ വളർത്തുമൃഗങ്ങൾ പ്രധാനമായും രണ്ട് വിഭാഗത്തിലുണ്ട്. 

*1. പശു (Cow) സ്ത്രിലിംഗവും കാള (Bull) പുരുഷ ലിംഗവും (പശുവിനെ പയ്യ് എന്നും കാളയെ മൂരി എന്നും വിളിക്കാറുണ്ട്)
*2. എരുമ (Buffalo) സ്ത്രിലിംഗവും പോത്ത് (Buffalo) പുരുഷ ലിംഗവും

സസ്യാഹാരം മാത്രം കഴിക്കുന്ന ഈ മൃഗങ്ങൾ വേഗത്തിൽ തീറ്റയെടുക്കുകയും വിശ്രമിക്കുമ്പോൾ അയവിറക്കുകയും ചെയ്യുന്നു. ഒന്നാമത്തെ വിഭാഗത്തിൽപ്പെടുന്ന മൃഗങ്ങൾ (പശുവും കാളയും) രണ്ടാമത്തെ വിഭാഗത്തിൽപ്പെടൂന്ന മൃഗങ്ങളേക്കാൾ (ഏരുമയും പോത്തും) കൂടുതൽ ശാന്തശീലരും അനുസരണശീലരുമാണ്.  രണ്ടാമത്തെ വിഭാഗത്തിന് വലിപ്പവും കൂടുതലാണ്. കുളിപ്പിക്കുന്നതിനായി കുളങ്ങളിലും മറ്റും ഇറക്കുന്ന എരുമയും പോത്തും വെള്ളത്തിൽ കൂടുതൽ സമയം കിടയ്ക്കുന്നത് കാണാറുണ്ട്.

## പാൽ

പശുവിനേയും എരുമയേയും പ്രധാനമായും വളർത്തുന്നത് പാൽ ഉല്പാദിപ്പിക്കുന്നതിനാണ്. എരുമയുടെ പാലിന് പശുവിന്റെ പാലിനേക്കാൾ അല്പം കട്ടി കൂടുതലാണ്. 

## മാംസം

ഈ മൃഗങ്ങളുടെ മാംസം ഭക്ഷത്തിന് സർവസാധാരണയായി ഉപയോഗിക്കുന്നു. മാംസത്തിനെ ഇറച്ചിയെന്നും പറയാറുണ്ട്.  ഇവയുടെ മാംസത്തിനെ ഓരോ മൃഗത്തിന്റേയും പേർ ചേർത്ത് (ഉദാ: പശുയിറച്ചി / പോത്തിറച്ചി) പറയാമെങ്ങിലും  പൊതുവായി മാട്ടിയിറച്ചിയെന്നാണ് (beef ബീഫ്) പറയുന്നത്. 

## കന്നുപൂട്ടുക

ആദ്യകാലങ്ങളിൽ മണ്ണ് ഉഴുതുമറിക്കുന്നതിന് മറ്റും കൃഷിക്കാർ ഇത്തരം മാടുകളെ ധാരാളമായി ഉപയോഗിച്ചിരുന്നു. അതിനാൽ കന്നുകാലികളെന്ന് സർവ്വസാധാരണയായി ഉപയോഗിക്കാറുണ്ട്. കലപ്പ കെട്ടി മണ്ണ് ഉഴുതുമറിക്കുന്നതിനെ കന്നുപൂട്ടുകയെന്നും പറയുന്നു. കാളയേയും പോത്തിനേയുമാണ് കൂടുതൽ ഉപയോഗിക്കാറെങ്ങിലും എരുമയേയും പശുവിനേയും ഉപയോഗിക്കാറുണ്ട്. 

## ഭാരം വലിക്കൽ

യന്ത്ര വാഹനങ്ങൾ കണ്ടുപിടിക്കുന്നതിന് മുൻപ് യാത്രക്കും ചരക്കും നീക്കത്തിനും കന്നുകാലികളെ ഉപയോഗിച്ചിരുന്നു. രണ്ട് കന്നുകാലികളെ കഴുത്തിലൂടെ ഒരു മരതണ്ടിൽ ബദ്ധിപ്പിച്ച്, പിന്നിൽ ഘടിപ്പിച്ചിരിക്കുന്ന രണ്ട് ചക്രത്തിലേക്ക് ലേക്ക് ബന്ധിപ്പിച്ച് (നുകം), അതിനുമുകളിൽ ഒരു ചട്ടകൂടുണ്ടാക്കിയാണ് വണ്ടികൾ ഉപയോഗിച്ചിരുന്നത്. അനുസരണശീലം കൂടുതൽ ഉള്ളതുകൊണ്ട് പോത്തിനേക്കാൾ കൂടുതലായി കാളകളെയാണ് വണ്ടികൾ വലിക്കാനും മറ്റും ഉപയോഗിക്കാറ്. അതിനാൽ ഇത്തരം വണ്ടികളെ [കാളവണ്ടികളെന്ന്] പൊതുവായി പറയുന്നു.

== ചാണകവും മൂത്രവും എല്ലുകളും ==

ഈ മൃഗങ്ങളൂടെ അവശിഷ്ടമായ ചാണകവും മൂത്രവും കർഷകൾ ജൈവവളവും കീടനാശിനിയുണ്ടാക്കുവാനും ഉപയോഗിക്കുന്നു. എല്ലുകൾ പൊടിച്ച് വളമായി ഉപയോഗിക്കുന്നു. സിമന്റ് / ഓട് അതുപോലെയുള്ള തറകൾ പ്രചാരത്തിലാകുന്നതിന് മുൻപ് വീടുകളുടെ തറകൾ ചാണകം മെഴുകിയാണ് ഉപയോഗിച്ചിരുന്നത്. മൃതദേഹം ദഹിപ്പിക്കുന്നതിന് ചാണകം ഉണക്കി ഉണ്ടാക്കിയ കട്ടകൾ മരതടികളുടെ കൂട്ടത്തിൽ വെച്ച് ഉപയോഗിക്കാറുണ്ട്. ചന്ദനതിരികൾ ഉണ്ടാക്കുന്നതിനും മറ്റും ചാണകം ഉപയോഗിക്കുന്നു.

ചാണകം ശുദ്ധിയുടെ പര്യായമായി കണക്കാക്കിയിരുന്നതുകൊണ്ടായിരിക്കും ചാണകം തളിച്ച് ശുദ്ധിയാക്കുക എന്ന ആചാരം ഹിന്ദുമതത്തിൽ നില‌നിൽക്കുന്നത്.

== തുകൽ ==

തുകൽ ഉല്പന്നങ്ങൾ നിർമ്മിക്കുന്നതിനായി ഉപയോഗിക്കുന്നു. കാട്ടുമൃഗങ്ങളുടെ തുകലുകൾ ലഭിക്കുന്നതിന് നിയമപരമായി തടസ്സങ്ങൾ നേരിടുന്നതുകൊണ്ട് കന്നുകാലികളുടെ തുകലുകൾക്ക് ആവശ്യക്കാർ ഏറുന്നു.

[വർഗ്ഗം:വളർത്തുമൃഗങ്ങൾ
ഡാഷ്ഹണ്ട്

ഒരിനം വേട്ട നായയാണ് **ഡാഷ്ഹണ്ട്**. ഇവയുടെ ജന്മദേശം ജർമനിയാണ്. മാളങ്ങളിൽ ഒളിച്ചിരിക്കുന്ന ഇരയെ കണ്ടെത്തി പിടികൂടുന്നതിന് അതിസമർഥരാണ് ഈ നായ്ക്കൾ. ഇരയുടെ സാന്നിധ്യം ഗന്ധം കൊണ്ട് മനസ്സിലാക്കാൻ അസാമാന്യമായ കഴിവുള്ളതിനാൽ ഇവയെ വേട്ടനായ്ക്കളായി ഉപയോഗിക്കുന്നു. ശരീരത്തിന്റെ വലിപ്പമനുസരിച്ച് 'സ്റ്റാൻഡേർഡ്' (standard), 'മിനിയേച്ചർ' (miniature) എന്നിങ്ങനെ രണ്ട് ഇനങ്ങളുണ്ട്. ശരീരത്തിലെ രോമത്തിന്റെ സ്വഭാവം അനുസരിച്ച് ഇവയെ വളരെ ചെറിയ മിനുസമുളള രോമത്തോടുകൂടിയ 'സ്മൂത്ത് ഹെയേർഡ്' (smooth haired), നീണ്ട രോമമുളള 'ലോംഗ് ഹെയേർഡ്' (long haired) നീണ്ടു ചുരുണ്ട രോമമുളള 'വയർ ഹെയേർഡ്' (wire haired) എന്നിങ്ങനെ മൂന്നിനങ്ങളായും വർഗീകരിക്കാറുണ്ട്.
## ശരീരഘടന
വെളുപ്പ് അല്ലാത്ത ഏതു നിറവും ഈ ഇനം നായകൾക്ക് ഉണ്ടാകാം. ഏങ്കിലും കറുപ്പും തവിട്ടും നിറത്തിലുളളവയാണ് സാധാരണമായി കണ്ടുവരുന്നത്. കുറിയ കാലുകൾ, നീളം കൂടിയ ശരീരം, കൂർത്ത മുഖം, വീണു കിടക്കുന്ന വലിയ ചെവികൾ എന്നിവയാണ് ഇവയുടെ പ്രത്യേകതകൾ. മിക്കവാറും ആടിക്കൊണ്ടിരിക്കുന്ന ചെവികൾ കവിളിനോടു ചേർന്നു കിടക്കും. ഇവയുടെ വാലിന് നല്ല ഉറപ്പുണ്ടായിരിക്കും മിക്കപ്പോഴും വാല് ഉയർത്തി വച്ചിരിക്കുന്നതായി കാണാം. വാലിന്റെ അഗ്രത്തിലേക്ക് വരുന്തോറും കനം കുറഞ്ഞ് കൂർത്തിരിക്കുന്നു. നല്ല കറുപ്പു നിറമുള്ള കണ്ണുകൾക്ക് അണ്ഡാകൃതിയാണുളളത്. ഇവയുടെ പ്രധാന പ്രത്യേകത ഉരോസ്ഥി (sternum) പ്രത്യക്ഷമായി മുന്നോട്ട് തള്ളിയിരിക്കും എന്നതാണ്. ചില നായ്ക്കളിൽ ഉരോസ്ഥി നിലത്ത് തൊട്ടു തൊട്ടില്ല എന്ന നിലയിലും കാണാറുണ്ട്. മുൻകാലുകൾക്ക് പുറത്തോട്ട് ഒരു വളവുണ്ട്. കാലുകളുടെ അറ്റത്തും കണ്ണിനു മുകളിലും ചില അടയാളങ്ങൾ കാണാം. 12 മുതൽ 23 സെ. മീ. വരെ ഉയരമുളള ഇവയുടെ തൂക്കം " മിനിയേച്ചർ ഇനത്തിന് ഏകദേശം 4 കി. ഗ്രാമും "സ്റ്റാന്റേർഡ് ഇനത്തിന് ഏകദേശം 12 കി. ഗ്രാമും വരെയാണ്.
## അവലംബം


വർഗ്ഗം:നായ ജനുസ്സുകൾ
മാട്ടിറച്ചി

thumb|250px|മാട്ടിറച്ചി വരട്ടിയത്
thumb|250px|കേരള രീതിയിൽ മാട്ടിറച്ചി വരട്ടിയത്

മാടുകളുടെ ഇറച്ചിയെയാണ് **മാട്ടിറച്ചി** അഥവാ **ബീഫ്** () എന്ന് പറയുന്നത്.  പശു, കാള, എരുമ, പോത്ത് എന്നിവയാണ് മാടുകൾ. 
 
ബീഫ് ഒരു ചുവന്ന മാംസമാണ്. പോഷക സമൃദ്ധമാണ് മാട്ടിറച്ചി. എന്നിരുന്നാലും കൊഴുപ്പിന്റെ അളവ് കൂടുതലായി അടങ്ങിയിരിക്കുന്നതിനാൽ മിതമായി ഉപയോഗിക്കുന്നതാണ് അഭികാമ്യം. പ്രത്യേകിച്ച് ഹൃദ്രോഗം, അമിത കൊളസ്ട്രോൾ, പ്രമേഹം, അമിതവണ്ണം തുടങ്ങിയവ ഉള്ളവർ ഇത്തരം ഇറച്ചി നിയന്ത്രിതമായി ഉപയോഗിക്കുന്നതാണ് ആരോഗ്യത്തിന് ഉത്തമം. എന്നാൽ ലീൻ ബീഫിൽ കൊഴുപ്പും കാലറിയും കുറവാണ് എന്നതിനാൽ ഗുണകരമാണ്. വറുക്കുന്നതിനേക്കാൾ കറിയാക്കി ഉപയോഗിക്കുന്നത് മെച്ചമാണ്. 

100 ഗ്രാം മാട്ടിറച്ചിയിൽ അടങ്ങിയിരിക്കുന്ന പോഷകങ്ങൾ കൊടുക്കുന്നു. 100 ഗ്രാം മാട്ടിറച്ചിയിൽ ഏകദേശം 250-260 കാലറി ഊർജം, 25-35 ഗ്രാം പ്രോട്ടീൻ, 50-91 ഗ്രാം സോഡിയം, 10-17 ഗ്രാം കൊഴുപ്പ്, കൂടാതെ വിറ്റാമിൻ ബി 12 ഉൾപ്പടെയുള്ള ബി ജീവകങ്ങൾ, അയൺ, സിങ്ക് തുടങ്ങിയവ അടങ്ങിയിരിക്കുന്നു.

## ചിത്രശാല

പ്രമാണം:Beef Fry.jpg|ബീഫ് ഉലർത്തിയത്
പ്രമാണം:Tapioca - മരച്ചീനി - എല്ലും കപ്പയും 02.JPG|കപ്പയും ഇറച്ചിയും

വർഗ്ഗം:ഭക്ഷണപദാർത്ഥങ്ങൾ
കറേജ് ദ കോവാർഡ്ലി ഡോഗ്

കാർട്ടൂൺ നെറ്റ്‌വർക്കിനായി ജോൺ ആർ. ഡിൽവോർത്ത് നിർമ്മിച്ച അനിമേഷൻ പരമ്പരയാണ് കറേജ് ദ കോവാർഡ്ലി ഡോഗ്

## കഥാ വിവരണം
കറേജ് ദി കോവാർഡ്ലി ഡോഗ് അഥവാ കറേജ് എന്ന ഭീരുവായ നായ, ഒരു അമേരിക്കൻ നിർമ്മിത അനിമേഷൻ പരമ്പരയാണ്. കാർട്ടൂൺ നെറ്റ്വർക്ക് ചാനലിനുവേണ്ടി ജോൺ ആർ ദിൽവേർദ് നിർമ്മിച്ച പർമ്പരയാണിത്. മ്യൂറിയൽ, യൂസ്റ്റേസ് ബാഗെ എന്നീ വൃദ്ധ ദമ്പതികളുടെ വളർത്തു നായയാണ് ബുദ്ധിമാനായ കറേജ്. മ്യൂറിയലിന്റെ അരുമമൃഗമാണ് കറേജെങ്കിലും യൂസ്റ്റേസിന് ഇവനെ കണ്ണെടുത്താൽ കണ്ടു കൂടാ. നോവെയർ എന്ന വിജനപ്രദേശത്ത് താമസിക്കുന്ന മൂവരുടേയും ഇടയിലേക്ക് അവിചാരിതമായി കടന്നു വരുന്ന ഉപദ്രവകാരികളായ ശത്രുക്കളെ ഭീരുവായ കറേജ് നേരിടുന്നതാണ് മിക്ക എപ്പിസോഡുകളുടേയും ഇതിവൃത്തം. നർമ്മം, സാഹസികത, ഭയാനകത എന്നീ ഘടകങ്ങൾ ഇഴചേർത്ത് ഒരുക്കിയിട്ടുള്ള ഈ അനിമേഷൻ പരമ്പര ഇന്ത്യൻ ഭാഷകളിലേക്കും മൊഴിമാറ്റപ്പെട്ടിട്ടുണ്ട്.

വർഗ്ഗം:അനിമേഷനുകൾ
കുമിൾനാശിനി

കുമിളുകൾ ഫംഗസ് വർഗ്ഗത്തിൽപ്പെട്ട ജീവികളാണ്. വിളകൾക്ക് മാരകമായ രോഗങ്ങൾ വരുത്തുന്ന ഈ ജീവികളെ നശിപ്പിക്കാനുപയോഗിക്കുന്ന രാസവസ്തുക്കളാണ് **കുമിൾനാശിനികൾ**. പ്രാചീനകാലം മുതൽ തന്നെ ഉപയോഗിച്ചുവരുന്ന നിരവധികുമിൾ നാശിനികൾ ഇന്നും ഫലപ്രദമായി നിലനിൽക്കുന്നു.
## ചരിത്രം
1807 ൽ ഫ്രാൻസിലെ പ്രിവോസ്റ്റ് തുരിശ് ഉപയോഗിച്ച് ഗോതമ്പിലെ സ്മട്ട് രോഗം നിയന്ത്രിക്കാം എന്ന് കണ്ടെത്തി. ഇംഗ്ലണ്ടിലെ റോബർട്ട്സൺ 1821 ൽ ഗന്ധകം ഉപയോഗിച്ച് ചൂർണ്ണചൂപ്പ് നിയന്ത്രിക്കാമെന്ന് കണ്ടെത്തി. 1882 ൽ തുരിശ്-ചുണ്ണാമ്പ് മിശ്രിതത്തിന് മുന്തിരിയിൽ കാണുന്ന പൂപ്പൽ രോഗത്തിനെ നിയന്ത്രിക്കാം എന്ന് ഫ്രാൻസിലെ ബോർഡോ യൂണിവേഴ്സിറ്റിയിലെ പ്രൊഫസർ മില്ലാർഡെറ്റ് കണ്ടെത്തി. 1885 നുശേഷം അദ്ദേഹം ബോർഡോമിശ്രിതം വികസിപ്പിച്ചെടുത്തു. ചെമ്പ് കലർന്ന ബർഗണ്ടി മിശ്രിതം, ചെഷന്റ് മിശ്രിതം, കോപ്പർ ഓക്സിക്ലോറൈഡ് എന്നിവ പിന്നീട് വികസിപ്പിച്ചെടുക്കപ്പെട്ട കുമിൾ നാശിനികളാണ്.

## പ്രധാനകുമിൾ നാശിനികൾ
നിരവധി കുമിൾ നാശിനികൾ മനുഷ്യന്റെ ആരോഗ്യത്തിനും ആവാസവ്യവസ്ഥയ്ക്കും ഭീഷണിയായി ഉപയോഗിക്കുന്നുണ്ട്. ചിലവ രാജ്യങ്ങളില്ത്തന്നെ നിരോധിക്കപ്പെട്ടിട്ടുണുണ്ട്. പ്രധാനപ്പെട്ട കുമിൾ നാശിനികൾ ഇനിപ്പറയുന്നവയാണ്.
### തൈറാം
1934 ൽ ടിസ്ഡേൽ, വില്യംസ് എന്നിവർ വികസിപ്പിച്ചെടുത്ത ഓർഗാനിക് സൾഫർ കുമിൾ നാശിനിയാണിത്. ടെട്രാമീഥൈൽ തയോപെറോക്സി ഡൈകാർബോണിക് ഡൈഅമൈഡ് എന്നാണ് ഇതിന്റെ രാസനാമം.((((H2N)C(S))2S2)) രാസസൂചകം C6H12N2S4.

### ഓക്സതിൻ
1996 ൽ വോൺ ഷ്മെലിംഗ്, മാർഷൽ കുൽക്ക എന്നിവർ വികസിപ്പിച്ചെടുത്ത കുമിൾനാശിനിയാണിത്. അന്തർവ്യാപനശേഷിയുള്ള ഇവ സസ്യശരീരത്തിനകത്ത് കടന്ന് രോഗാണുക്കളെ നശിപ്പിക്കുന്നു.
### ഹരിതകുമിൾ നാശിനികൾ
കനേഡിയൻ ശാസ്ത്രജ്ഞരാണ് ഹരിതകുമിൾ നാശിനികളുടെ കണ്ടുപിടിത്തത്തിന് പിന്നിൽ.
## അവലംബം


വർഗ്ഗം:കുമിൾനാശിനികൾ
പൈറിത്രം

ജമന്തിവർഗ്ഗത്തിൽപ്പെട്ട ചെടികളുടെ പൂക്കളിൽ നിന്നും വേർതിരിച്ചെടുക്കുന്ന ഫലപ്രദമായ കീടനാശിനിയാണ് **പൈറിത്രം**. 1850 മുതൽ തന്നെ ഇവ പ്രചാരത്തിലുണ്ട്. റുവാണ്ട, പാപ്പുവന്യൂ ഗിനിയ, ടാൻസാനിയ, കെനിയ തുടങ്ങിയ ആഫ്രിക്കൻ രാജ്യങ്ങളിലാണ് ഇത് പ്രധാനമായും കൃഷി ചെയ്യുന്നത്. Tanacetum cinerariaefolium എന്ന ചെടിയിൽ നിന്നാണ് ഏറ്റവും വ്യാവസായിക ഉത്പാദനം നടത്തുന്നത്.

## ഉൽപാദനരീതി
ജമന്തിപ്പൂക്കൾ ശുദ്ധവായുവിൽ വെയിലത്ത് ഉണക്കിപ്പൊടിച്ചതിനുശേഷം ചോക്കുപൊടി, കളിമണ്ണ് എന്നിവയുമായിച്ചേർത്ത് പൊടിയായോ വിവിധഎണ്ണകളോട് കൂട്ടിച്ചേർത്ത് എമൽഷൻ ആയോ ഉപയോഗിക്കാം. നല്ല ഗുണവിശേഷമുള്ള പൂക്കളിൽ 1.4 ശതമാനം മുതൽ 1.8 ശതമാനം വരെ ഈ രാസവസ്തു ഉണ്ടാകും.
## മനുഷ്യനിലെ സ്വാധീനം
മനുഷ്യനിൽ എന്തെങ്കിലും പ്രത്യാഘാതം ഇവയുടെ ഉപയോഗം വരുത്തുന്നോ എന്ന് ഇതുവരെ കണ്ടെത്തിയിട്ടില്ല. 2008 ൽ EPA അർബുദ അസസ്സ്മെന്റ് റിവ്യൂ കമ്മറ്റി ഇതിന് അർബുദസാദ്ധ്യതയില്ലാത്ത രാസവസ്തുവായി പരിഗണിച്ചിട്ടുണ്ട്.
## അവലംബം


വർഗ്ഗം:ജൈവകീടനാശിനികൾ
സ്പാർക്ക്

കേരളത്തിൽ സംസ്ഥാനജീവനക്കാരുടെ ശമ്പളവിതരണം, ഔദ്യോഗികജീവിതവുമായി ബന്ധപ്പെട്ട മറ്റ് സർവ്വീസ് കാര്യങ്ങൾ എന്നിവ സമഗ്രമായി ശേഖരിക്കുന്നതിനും കൈകാര്യം ചെയ്യുന്നതിനും കേരളാ സ്റ്റേറ്റ് ഐ.ടി. മിഷൻ തയ്യാറാക്കിയിട്ടുള്ള ഓൺലൈൻ സേവനസംവിധാനമാണ് സ്പാർക്ക് (Service and Payroll Administrative Repository for Kerala http://www.spark.gov.in/webspark  ) നാഷണൽ ഇൻഫോർമാറ്റിക്സ് സെന്ററിന്റെ സഹായത്തോടെയാണ് ഈ സംവിധാനം നിലനിൽക്കുന്നത്.  മാർച്ച് 2005 മുതൽ ഈ പദ്ധതി പ്രവർത്തന ഘട്ടത്തിലാണ്. സംസ്ഥാനത്തെ മുഴുവൻ വകുപ്പുകളിലും സ്പാർക്ക് വഴിയുള്ള ശമ്പളവിതരണനടപടികൾ പൂർത്തിയായിക്കഴിഞ്ഞു. സംസ്ഥാനജീവനക്കാരുടെ കേന്ദ്രീകൃതഡേറ്റാബേസ് സംവിധാനമായി സ്പാർക്ക് മാറിക്കഴിഞ്ഞു.
## പ്രവർത്തനരീതി
സംസ്ഥാനത്തെ എല്ലാ ജീവനക്കാർക്കും അതുല്യമായ  പെൻ (PEN- Permanent Employee Number) എന്ന നമ്പർ നൽകിയിട്ടുണ്ട്. ഓരോ ജീവനക്കാരനും സ്വയം രഹസ്യമായി സൂക്ഷിച്ചുവയ്ക്കേണ്ട പാസ്‌വേർഡും നൽകിയിട്ടുണ്ട്. സ്പാർക്കിന്റഎ വെബ്സൈറ്റിൽ ഇവ നൽകി തന്റെ അതുവരെയുള്ള സർവ്വീസ് ചരിത്രവും ശമ്പളബില്ലും കാണാനുള്ള അവസരമുണ്ട്. ഓഫീസ് മേധാവിയ്ക്ക് നൽകിയിരിക്കുന്ന യൂസർനെയിമും പാസ്‌വേർഡുമാണ് യതാർത്ഥത്തിൽ സ്പാർക്കിൽ വിവരങ്ങൾ കൂട്ടിച്ചേർക്കുന്നതിനും തിരുത്തുന്നതിനും ആധികാരികത നൽകുന്നത്. G2E web based Personnel Administration and Accounts software എന്ന സോഫ്റ്റ്‌വെയറാണ് ഇതിനുപിന്നിൽ പ്രവർത്തിക്കുന്നത്. 
## സാദ്ധ്യതകൾ
ലീവ് സാലറി,  അരിയർ ബിൽ രൂപപ്പെടുത്തൽ, എൽ.പി.സി, സ്ഥലംമാറ്റം, വരുമാനനികുതി, സ്റ്റാറ്റിസ്റ്റിക്കൽ പഠനം, റിപ്പോർട്ടുകളുടെ ക്രോഡീകരണം എന്നിങ്ങനെ എല്ലാ ആധികാരികപ്രവർത്തനങ്ങൾക്കും തത്സമയ വിവര വിനിമയോപാധിയായി സ്പാർക്ക് ഉപയോഗിക്കാം.

വർഗ്ഗം:കേരള സർക്കാറിന്റെ പദ്ധതികൾ
വർഗ്ഗം:ഇ ഗവേൺസ് പദ്ധതികൾ
ഇമേജ് ഫയൽ തരങ്ങൾ

ഡിജിറ്റൽ ചിത്രങ്ങൾ സൂക്ഷിക്കാനും തരം തിരിക്കാനും ഉപയോഗിക്കുന്ന പ്രാമാണിക ഘടനാരൂപങ്ങളെയാണ് **ഇമേജ് ഫയൽ രൂപങ്ങൾ** എന്ന് വിളിക്കുന്നത്. ഇവയിൽ പിക്സലുകളോ വെക്ടർ വിവരങ്ങളോ ആയിരിക്കും അടങ്ങിയിരിക്കുക. നിരകളായി അടുക്കിയിരിക്കുന്ന പിക്സലുകളായിരിക്കും ഒരു ചിത്രത്തെ നിർവ്വചിക്കുന്നത്. തെളിച്ചത്തിന്റെയും നിറത്തിന്റെയും മൂല്യമായിരിക്കും ഓരോ പിക്സലിലുമുള്ളത്. ജെപെഗ്, പിഎൻജി, ജിഎഫ് എന്നിങ്ങനെ നിരവധി ഫോർമാറ്റുകൾ ഉപയോഗിക്കാനാകും. 2022 വരെയുള്ള മിക്ക ഫോർമാറ്റുകളും 3ഡി ചിത്രങ്ങളല്ല, 2ഡി ചിത്രങ്ങൾ സംഭരിക്കുന്നതിനുള്ളതായിരുന്നു.

## പ്രധാന ഇമേജ് ഫയൽ തരങ്ങൾ
### റാസ്റ്റർ ഫയൽ തരങ്ങൾ

*ജെ പെഗ് (.jpg, .jpeg)
*എക്സിഫ് 
*ടിഫ് (.tif, .tiff)
*പിഎൻജി (.png)
*ഗിഫ് (.gif)
*ബി.എം.പി (.bmp)
*പി.ജി.എഫ് (.pgf)
*പി.എസ്.ഡി (.psd)
*പി.എസ്.പി (.psp)

### വെക്ടർ ഫയൽ തരങ്ങൾ
* സി. ജി. എം
* എസ്. വി. ജി
* ഗർബർ
* ക്സാർ

വർഗ്ഗം:ചിത്രങ്ങൾക്കായുള്ള കമ്പ്യൂട്ടർ ഫയൽ തരങ്ങൾ
ആന സംരക്ഷണപദ്ധതി

1992 ഫെബ്രുവരിയിൽ  കേന്ദ്ര വന പരിസ്ഥിതി മന്ത്രാലയം ഇന്ത്യയിൽ ആനകളുടെ സംരക്ഷണത്തിന് ആവിഷ്കരിച്ച പദ്ധതിയാണ് **ആന സംരക്ഷണപദ്ധതി**. ആനകൾ വസിക്കുന്ന പ്രദേശങ്ങളും അവയുടെ സഞ്ചാരമാർഗ്ഗങ്ങളും ഒരുപോലെ സംരക്ഷിക്കുന്നതിനുള്ള പദ്ധതിയാണിത്. 60000 ചതുരശ്ര കി.മീറ്ററിൽ കൂടുതൽ വ്യാപിച്ചുകിടക്കുന്ന 33 ആന സംരക്ഷണകേന്ദ്രങ്ങൾ ഇന്ത്യയിലുണ്ട്. 2010-2011 ൽ ആനസംരക്ഷണസ്റ്റാറ്റസ് നൽകിയ വന്യജീവിസങ്കേതമാണ് Bhadra വന്യജീവിസങ്കേതം.
## ചരിത്രം
ഇന്ത്യയിലെ 13 സംസ്ഥാനങ്ങളിലാണ് പദ്ധതി ആദ്യമായി നിലവിൽ വന്നത്. ആന്ധ്രപ്രദേശ്, അരുണാചൽ പ്രദേശ്, ആസ്സാം, ജാർഖണ്ഡ്, കർണ്ണാടക, കേരള, മേഘാലയ, നാഗാലാന്റ്, ഒറീസ്സ, തമിഴ്നാട്, ഉത്തരാഞ്ചൽ, ഉത്തർപ്രദേശ്, പശ്ചിമബംഗാൾ എന്നിവയാണ് ആ സംസ്ഥാനങ്ങൾ. എട്ടാം പഞ്ചവസ്തരപദ്ധതിയിൽ 23കോടി രൂപ നീക്കിവച്ച സ്ഥാനത്ത് പത്താം പഞ്ചവത്സരപദ്ധതിയിൽ 60 കോടി രൂപ നീക്കിവച്ചു. Baitarini ER & South Orissa ER in Orissa , Lemru & Badalkhod in Chattisgarh and Ganga-Jamuna (Shiwalik) ER in U.P , Khasi ER in Meghalaya എന്നീ 6 പുതിയ ആനസംരക്ഷണകേന്ദ്രങ്ങൾ ഇനിയും പ്രഖ്യാപിക്കുവാനുണ്ട്. 2005 ഫെബ്രുവരിയിലാണ് ആദ്യമായി ഈ സംരക്ഷണകേന്ദ്രങ്ങളിൽ ആനകളുടെ കണക്കെടുപ്പു നടന്നത്. 21200 ലും താഴെയാണ് അന്ന് ആനകളുടെ എണ്ണം രേഖപ്പെടുത്തിയത്.
## ലക്ഷ്യങ്ങൾ
# പാരിസ്ഥിതികപ്രദേശങ്ങൾ സംരക്ഷിക്കുക.
# മനുഷ്യനും ആനകളും തമ്മിലുള്ള സംഘർഷങ്ങൾ ലഘൂകരിക്കുക
# ശാസ്ത്രീയമാർഗ്ഗങ്ങൾ ഉപയോഗിച്ച് ആനകളെ പരിപൂർണ്ണമായി സംരക്ഷിക്കുക
# ആനകൾ വസിക്കുന്ന പ്രദേശങ്ങളിൽ പരിസ്ഥിതിസംരക്ഷണനിലവാരമുള്ള വികസനപ്രവർത്തനങ്ങൾനടത്തുക
# ആനകളെപ്പറ്റി ഉയർന്ന നിലവരത്തിലുള്ള ബോധവൽക്കരണപ്രവർത്തനങ്ങൾ നടത്തുക
# അസാധാരണമായ മരണങ്ങൾ ഒഴിവാക്കുക.
## പ്രധാനസംരക്ഷണകേന്ദ്രങ്ങൾ

## അവലംബം

വർഗ്ഗം:ഇന്ത്യയിലെ വന്യജീവിസംരക്ഷണ പദ്ധതികൾ
അപ്പളോണിയയിലെ ഡയോജനസ്

അഞ്ചാം നൂറ്റാണ്ടിന്റെ രണ്ടാം പകുതിയിൽ ജീവിച്ചിരുന്ന ഗ്രീക്കു തത്ത്വചിന്തകനായിരുന്നു **അപ്പളോണിയയിലെ ഡയോജനസ്**. ഏഥൻസ് ആയിരുന്നു ഇദ്ദേഹത്തിന്റെ പ്രവർത്തനകേന്ദ്രം. അയോണിയൻ വീക്ഷണങ്ങൾ, മനസ്സിനെക്കുറിച്ചുള്ള അനക്സഗോറസിന്റെ സിദ്ധാന്തങ്ങൾ, അണുവാദവീക്ഷണം എന്നിവ ഇദ്ദേഹത്തെ സ്വാധീനിച്ചു. അനാക്സിമെനീസിനെ (Anaximenes) പിന്തുടർന്നുകൊണ്ട്, പ്രപഞ്ചത്തിൽ കാണുന്ന എല്ലാ വസ്തുക്കളും അടിസ്ഥാന വസ്തുവായ വായുവിന്റെ വിവിധ രൂപാന്തരങ്ങൾ മാത്രമാണെന്ന ഒരു ഭൗതിക സിദ്ധാന്തത്തിന് ഇദ്ദേഹം രൂപം നൽകി.

## പണ്ഡിതൻ

പലതിൽ നിന്നും ഉത്തമമായതിനെ തിരഞ്ഞെടുക്കുന്ന ഒരു പണ്ഡിതൻ എന്നാണ് ഡയോജനസിനെക്കുറിച്ച് തിയോഫ്രാസ്റ്റസ് അഭിപ്രായപ്പെട്ടത്. ആശയങ്ങളെ ക്രമാനുഗതമായി ചിട്ടപ്പെടുത്തി അവതരിപ്പിക്കുന്ന ഒരു വ്യക്തിയായും ഇദ്ദേഹം ചിത്രീകരിക്കപ്പെട്ടിട്ടുണ്ട്. ഗ്രീക്ക് തത്ത്വചിന്തയുടെ പരിവർത്തനഘട്ടത്തിൽ പുരാതന ആശയങ്ങളുടെ ഉൾക്കാഴ്ചയും പുതിയ കണ്ടുപിടിത്തങ്ങളും തമ്മിൽ സമന്വയിപ്പിക്കാൻ ഇദ്ദേഹത്തിനു കഴിഞ്ഞു.

## അടിസ്ഥാനപരമായ പ്രപഞ്ചവസ്തു

രണ്ട് ആശയങ്ങളെ അടിസ്ഥാനപ്പെടുത്തിയാണ് പ്രപഞ്ചത്തിലെ എല്ലാ വസ്തുക്കളും ഒരു മൂലവസ്തുവിന്റെ അവസ്ഥാന്തരങ്ങളാണെന്ന സിദ്ധാന്തം ഇദ്ദേഹം ആവിഷ്കരിച്ചത്. പ്രപഞ്ചത്തിലെ ഓരോ വസ്തുവും മറ്റു വസ്തുക്കളിൽ നിന്ന് തികച്ചും വ്യത്യസ്തമാണെങ്കിൽ അവ തമ്മിൽ പരസ്പര പ്രവർത്തനം അസാധ്യമായിത്തീരുമായിരുന്നു. എന്നാൽ വസ്തുത അതല്ല. വസ്തുക്കൾ തമ്മിൽ പരസ്പര പ്രവർത്തനങ്ങളിൽ ഏർപ്പെടുന്നതിനാൽ അവ സൃഷ്ടിക്കപ്പെട്ടിരിക്കുന്ന ദ്രവ്യങ്ങൾ തമ്മിൽ മൗലിക വ്യത്യാസങ്ങൾ ഒന്നും ഇല്ലതന്നെ. പ്രപഞ്ചത്തിൽ കാണുന്ന സന്തുലിതാവസ്ഥയാണ് ഡയോജനസിനെ സ്വാധീനിച്ച രണ്ടാമത്തെ ആശയം. ബുദ്ധിപൂർവം പ്രവർത്തിക്കുന്നതും സർവവ്യാപി ആയിട്ടുള്ളതുമായ അടിസ്ഥാനപരമായ ഒന്നിന്റെ മാർഗനിർദ്ദേശവും നിയന്ത്രണവും ഉള്ളതു കൊണ്ടാണ് പ്രപഞ്ചത്തിൽ ക്രമബദ്ധത നിലനിൽക്കുന്നത്. ഡയോജനസിന്റെ അഭിപ്രായത്തിൽ അടിസ്ഥാനപരമായ പ്രപഞ്ച വസ്തു വായുവാണ്. ജീവന്റെ അടിസ്ഥാന ഘടകമായ വായുതന്നെയാണ് പ്രപഞ്ചത്തിൽ കാണുന്ന എല്ലാ ജീവജാലങ്ങളുടെയും ഉറവിടം. പ്രപഞ്ചത്തിൽ കാണുന്ന എല്ലാ ഭൗതികമാറ്റങ്ങൾക്കും കാരണമാകുന്നതും വായുവാണ്. ഏറ്റവും അനുവർത്തനക്ഷമമായ ദ്രവ്യമാണ് വായു. ശൈത്യം, ചൂട്, ഈർപ്പം, ജലമയമില്ലാത്ത അവസ്ഥ എന്നിവയ്ക്കെല്ലാം കാരണമായ വായു ജീവജാലങ്ങളിൽ ഉള്ളപ്പോൾ അവയിൽ ഈശ്വര ചൈതന്യം സ്പന്ദിക്കുന്നതായി കണക്കാക്കാം.

## പ്രധാനകൃതി

വായുവിന്റെ യാന്ത്രികവും ആത്മീയവുമായ ഗുണങ്ങളെ ആസ്പദമാക്കി സംവേദനം, പ്രത്യക്ഷണം, വികാരം, ചിന്ത എന്നിവയെ വിശദീകരിക്കാനും ഇദ്ദേഹം ശ്രമിച്ചു. സിദ്ധാന്തങ്ങളുടെ അടിസ്ഥാനത്തിലുള്ള നിരീക്ഷണങ്ങൾക്കാണ് ഡയോജനസ് പ്രാധാന്യം കല്പിച്ചത്. സമകാലിക ചിന്തകന്മാർക്ക് ഇദ്ദേഹത്തിന്റെ ഈ സവിശേഷത പൂർണ രൂപത്തിൽ ഉൾക്കൊള്ളുവാൻ കഴിഞ്ഞില്ല. ഡയോജസിന്റെ പ്രധാനകൃതി ഓൺ നേച്ചർ (On Nature) ആണ്.

## പുറത്തേക്കുള്ള കണ്ണികൾ
*http://www.iep.utm.edu/diogapol/
*http://www.iep.utm.edu/diogen-a/
*http://classicpersuasion.org/pw/diogenes/dldiogenes-ap.htm 
*http://www.bookrags.com/research/diogenes-of-apollonia-5th-century-b-eoph/

വർഗ്ഗം:ഗ്രീക്ക് തത്ത്വചിന്തകർ
ഡയോപ്സൈഡ്

പൈറോക്സിൻ ഗണത്തിൽ ഉൾപ്പെട്ട ഒരു മോണോക്ലിനിക് ധാതവമാണ് **ഡയോപ്സൈഡ്**. രാസസംഘടനം: Ca Mg Si2 O6. നൈസർഗിക ഡയോപ്സൈഡിൽ ക്രോമിയം, ടൈറ്റാനിയം, മാം‌ഗനീസ് എന്നിവ നിർണായകമാം വിധം ഉൾപ്പെട്ടിരിക്കും. ശുദ്ധ ഡയോപ്സൈഡ് 13910C -ൽ ഉരുകുന്നു. മോണോക്ലിനിക് ക്രിസ്റ്റൽ വ്യൂഹത്തിൽ പ്രിസ്മിയ പരലുകളായി ക്രിസ്റ്റലീകരിക്കപ്പെടുന്ന ഡയോപ്സൈഡ് മിക്കപ്പോഴും തുല്യ ഘനമാനം പ്രദർശിപ്പിക്കുന്നു. ഇളം പച്ച, നീല, വെള്ള, തവിട്ട് എന്നിവയാണ് ധാതവത്തിന്റെ സാധാരണനിറങ്ങൾ.മാങ്ഗനീസ് അടങ്ങിയ നീലലോഹിത ഡയോപ്സൈഡ് *വയ്ലെയ് ൻ* (Violane) എന്ന പേരിൽ അറിയപ്പെടുന്നു. ക്രോമിയം അടങ്ങിയ ഡയോപ്സൈഡിന് ഇരു പച്ചനിറമായിരിക്കും. രാസസംഘടനത്തിൽ ഇരുമ്പിന്റെ പരിമാണം വർധിക്കുന്നതിനാനുപാതികമായി ധാതവത്തിന്റെ അപവർത്തനാങ്കത്തിനും ആപേക്ഷിക ഘനത്വത്തിനും വ്യതിയാനം സംഭവിക്കുന്നു. 

*ശരാശരി ആപേക്ഷിക ഘനം 3.3 - 3.6 
*കാഠിന്യം: 5.5 - 6.5 
*വിദളനം: പ്രിസ്മീയം എന്നിവയാണ് പ്രധാന ഭൗതിക ഗുണങ്ങൾ

സംസർഗിത കായാന്തരിത ശിലകളിൽ പ്രത്യേകിച്ചും ഡോളോമിറ്റിക് മാർബിളിലാണ് ഡയോപ്സൈഡിന്റെ ഉപസ്ഥിതി രേഖപ്പെടുത്തിയിട്ടുള്ളത്. അശുദ്ധ ഡോളോമൈറ്റിന് കായാന്തരണ ഫലമായി ഉണ്ടാകുന്ന പരിവർത്തനമാണ് ശുദ്ധ ഡയോപ്സൈഡിന്റെ രൂപീകരണത്തിന് നിദാനം. 

## അവലംബം

## പുറത്തേക്കുള്ള കണ്ണികൾ
*http://www.mindat.org/min-1294.html
*http://webmineral.com/data/Diopside.shtml
*http://www.galleries.com/Diopside
മലഹരി

കർണ്ണാടക സംഗീതത്തിലെ പതിനഞ്ചാമത് മേളകർത്താരാഗമായ മായാമാളവഗൗളയുടെ ജന്യരാഗമാണ് **മലഹരി**.

## സ്വരങ്ങൾ

സ - ഷഡ്ജം

രി - ശുദ്ധ ഋഷഭം

ഗ - അന്തര ഗാന്ധാരം

മ - ശുദ്ധ മധ്യമം

പ - പഞ്ചമം

ധ - ശുദ്ധ ധൈവതം,

### ആരോഹണം

സ രി മ പ ധ സ

### അവരോഹണം

സ ധ പ മ ഗ രി സ

വർഗ്ഗം:മായാമാളവഗൗളയുടെ ജന്യരാഗങ്ങൾ
മുള്ളെലി

പശ്ചിമഘട്ടത്തിലെ തദ്ദേശീയഇനമായ സസ്തനിയാണു് **മുള്ളെലി** . **മലബാർ സ്പൈനി ഡോർമൗസ്** എന്നും അറിയപ്പെടുന്നു.

## വിവരണം
മറ്റെലികൾക്കില്ലാത്ത വളരെയധികം സവിശേഷതകളുള്ള ഒരിനം ചുണ്ടെലിയാണിത്. തവിട്ടുനിറമുള്ളതും രോമങ്ങളോടുകൂടിയ നീളമുള്ള വാലുള്ളതുമായ ഇനമാണിത്. അതിന്റെ രോമങ്ങൾ കട്ടിയുള്ളതും ഇളം തവിട്ടുനിറമുള്ളതും അടിവശം ഇളം മഞ്ഞ നിറമുള്ളതുമാണ്. കണ്ണുകൾ ശ്രദ്ധേയമായതും വലുതുമാണ്. പിൻകാലുകളും വലുതാണ്. മരത്തിലെ പൊത്തുകളിലാണ് ഇവ  താമസിക്കുന്നത്. നിത്യഹരിതവനങ്ങളിലാണ് ഇവയെ ഇന്ന് കാണാവുന്നത്.

## വലിപ്പം
ശരീരത്തിന്റെ മൊത്തം നീളം: 13-14 സെ.മീ.

വാൽ: 8-10.4 സെ.മീ.

## ആവാസം
ഇവ വരണ്ട പ്രദേശത്തെ കുന്നുകളിലും വനങ്ങൾ കുറവുള്ള പ്രദേശത്തുമാണ് വസിക്കുന്നത്.

## കാണപ്പെടുന്നത്
കേരളം, തമിഴ്നാട് എന്നിവിടങ്ങളിലെയും കർണാടകത്തിനുവടക്കുള്ള ഷിമോഗവരെയുള്ള പശ്ചിമഘട്ടത്തിലും താഴെയുള്ള നിത്യഹരിതവണങ്ങളിലും കാണപ്പെടുന്നു.

ഈ ജീവി വംശനാശത്തിന്റെ വക്കിലാണ്.

## ഏറ്റവും നന്നായി കാണാവുന്നത്
കലക്കാട്- മുണ്ടൻതുറൈ നാഷണൽ പാർക്ക്, തമിഴ്നാട്.

## ഇതും കാണുക
* കേരളത്തിലെ സസ്തനികൾ

## അവലംബം

*

## പുറത്തേക്കുള്ള കണ്ണികൾ

വർഗ്ഗം:സസ്തനികൾ
വർഗ്ഗം:കേരളത്തിലെ സസ്തനികൾ
സംസ്ഥാനപാത 52 (കേരളം)

പാലക്കാട്ടു നിന്നും ആരംഭിച്ച് ഗോപാലപുരം എന്ന സ്ഥലത്ത്   അവസാനിക്കുന്ന, കേരളത്തിലെ ഒരു സംസ്ഥാനപാതയാണ് **SH 52 (സംസ്ഥാനപാത 52)**. ഈ പാതയ്ക്ക് 29.9 കിലോമീറ്റർ നീളമുണ്ട് . പാലക്കാടിലൂടെ കടന്ന് പോകുന്ന ദേശീയപാത 544-ൽ നിന്ന് ആരംഭിച്ച് അതിക്കോടിലെ സംസ്ഥാനപാത 26-നെ മുറിച്ച് ഗോപാലപുരത്ത് എത്തുകയും തമിഴ്നാട് സംസ്ഥാനത്തിലെ പൊള്ളാച്ചിയിലേക്കുള്ള പാതയിലേക്ക് തിരിയുകയും ചെയ്യുന്നു.

## അവലംബം

വർഗ്ഗം:കേരളത്തിലെ സംസ്ഥാനപാതകൾ
ബിംഗുവാ മുത്താരിക

കിഴക്കൻ ആഫ്രിക്കൻ രാജ്യമായ മലാവിയുടെ പ്രസിഡന്റായിരുന്നു ബിംഗുവാ മുത്താരിക(ഫെബ്രുവരി 24, 1934 – ഏപ്രിൽ 5,  2012).  സാമ്പത്തിക വിദഗ്ദ്ധൻ കൂടിയായി അറിയപ്പെടുന്ന മുത്താരിക ലോകബാങ്ക് പ്രതിനിധിയായും പ്രവർത്തിച്ചിട്ടുണ്ട്. 
## ജീവിതരേഖ
1934 ൽ രാജ്യത്തിന്റെ കിഴക്കൻ ജില്ലയായ തിയോളോയിലായിരുന്നു അദ്ദേഹത്തിന്റെ ജനനം. റിസൺ വെബ്സ്റർ തോം എന്നായിരുന്നു ആദ്യത്തെ പേര്. 1960 ലാണ് ബിംഗു വാ മുത്താരികയെന്ന പേര് സ്വീകരിച്ചത്. 2004 ലെ തെരഞ്ഞെടുപ്പിലാണ് അദ്ദേഹം മലാവിയുടെ പ്രസിഡന്റായി അധികാരമേൽക്കുന്നത്. 2009 ൽ വീണ്ടും തെരഞ്ഞെടുക്കപ്പെടുകയും ചെയ്തു. പ്രസിഡന്റ് ആയ മുത്താരികക്കെതിരെ സാമ്പത്തിക ക്രമക്കേടുകളും നിരവധി അഴിമതി ആരോപണങ്ങളും ഉയർന്നിരുന്നു.

## അവലംബം


## പുറം കണ്ണികൾ
* Video: Address by President Bingu Wa Mutharika  at the General Debate of the 65th Session of the General Assembly of the United Nations, 23 September 2010.

വർഗ്ഗം:ആഫ്രിക്കയിലെ രാഷ്ട്രീയപ്രവർത്തകർ
വർഗ്ഗം:ആഫ്രിക്കൻ സാമ്പത്തിക വിദഗ്ദ്ധർ
വർഗ്ഗം:1934-ൽ ജനിച്ചവർ
ലോകാരോഗ്യദിനം

April 7 ലോകരോഗ്യ ദിനം

**ലോകാരോഗ്യദിനം**, എല്ലാ വർഷവും ഏപ്രിൽ 7ന് ലോകാരോഗ്യ സംഘടനയുടെ പ്രായോജകത്വത്തിൽ ആഘോഷിക്കപ്പെടുന്നു. 
**പ്രഥമ ആരോഗ്യസഭ** 1948ലാണ് ലോകാരോഗ്യ സംഘടന വിളിച്ചു ചേർത്തത്. 1950 മുതൽ, എല്ലാ വർഷവും  ഏപ്രിൽ 7ന് ലോകാരോഗ്യദിനം ആഘോഷിക്കപ്പെടണമെന്ന് പ്രഥമ ആരോഗ്യസഭയാണ് തീരുമാനമെടുത്തത്. ലോകാരോഗ്യ സംഘടനയുടെ സ്ഥാപക ദിനം ആചരിക്കുന്നതോടൊപ്പം ഏതെങ്കിലും ആഗോള ആരോഗ്യ പ്രശ്നത്തെ  ലോകശ്രദ്ധയിൽ  കൊണ്ട് വരാനും ഈ ദിനാചരണം പ്രയോജനപ്പെടുന്നു.
## 2012ലെ വിഷയം
ദീർഘായുസ്സിനു നല്ല ആരോഗ്യം.
ലോകാരോഗ്യസംഘടനയുടെ ആഭിമുഖ്യത്തിൽ നിലവിലുള്ള എട്ട് പൊതുജന ആരോഗ്യ യജ്ഞങ്ങളിൽ ഒന്നാണ് ആരോഗ്യദിനാചരണം
# ലോക മലമ്പനി ദിനം
# ഏയ്ഡിസ് രോഗ ദിനം,
# രകതദാന ദിനം, 
# ക്ഷയരോഗ ദിനം, 
# ഹെപ്പറ്റൈറ്റിസ് ദിനം ,
#  രോഗപ്രതിരോധ വാരം,
#  പുകയില വിരുദ്ധദിനം എന്നിവയാണ് മറ്റുള്ളവ

## അവലബം



വർഗ്ഗം:വിശേഷദിനങ്ങൾ
വർഗ്ഗം:ഏപ്രിൽ 7
ബ്രയോഫൈറ്റ

സസ്യലോകത്തിലെ ഉഭയജീവികൾ എന്നറിയപ്പെടുന്ന ജീവികളാണ് **ബ്രയോഫൈറ്റുകൾ**. കരയിലും ഈർപ്പമുള്ള സ്ഥലങ്ങളിലും ഇവ വസിക്കുന്നു. വളർച്ചയ്ക്കും ബീജസങ്കലനപ്രക്രിയയ്ക്കും ഈർപ്പം ആവശ്യമായ ഇവയുടെ പ്രത്യുൽപാദന സവിശേഷതയാണ് ഉഭയജീവിതശൈലി ഇവയ്ക്ക് നൽകിയിട്ടുള്ളത്. ലിവർവേർട്ട്, മോസ് എന്നിവയാണ് പരിചിതമായ ബ്രയോഫൈറ്റുകൾ.
## പരിണാമം
ഭൗമചരിത്രത്തിൽ 350 കോടിയോളം വർഷങ്ങൾക്കുമുമ്പ് ഡിവോണിയൻ കാലഘട്ടത്തിലാണിവ രൂപപ്പെട്ടത്. മോസ്സുകൽക്കുമുൻപ്  ലിവർവേർട്ട് എന്ന വിഭാഗം സസ്യങ്ങൾ രൂപപ്പെട്ടു. ഏകദേശം 960 ജീനസ്സുകളിലായി ഇരുപത്തിഅയ്യായിരത്തോളം ജീവജാലങ്ങൾ ഈ വിഭാഗത്തിൽ ഉൾപ്പെടുന്നു.
## വർഗ്ഗീകരണം
ലിവർവെർട്ടുകൾ (ഹെപ്പാറ്റിക്കോപ്സിഡ), ഹോൺവെർട്ടുകൾ(ആന്തോസീറോപ്സിഡ), മോസ് (ബ്രയോപ്സിഡ) എന്നിങ്ങനെ മൂന്നുഗ്രൂപ്പുകളായി ഇവയെ തിരിച്ചിരിക്കുന്നു. പുരാതന റോമാസാമ്രാജ്യത്തിൽ കരൾരോഗം ബാധിച്ചിട്ടുള്ള രോഗികൾക്ക് കരളിന്റഎ രൂപത്തിലുള്ള ചെടികൾ കഴിച്ചാൽ രോഗം ഭേദപ്പെടും എന്ന വിശ്വാസമാണ്  ലിവർവേർട്ട് എന്ന പേരിന് നിദാനം. 
## ശരീരഘടന
പരന്ന, ഫോർക്കിന്റെ ആകൃതിയിൽ വിഭജിച്ചിരിക്കുന്ന താലസ് എന്ന ശരീരമാണ് ഇവയ്ക്കുള്ളത്. അടിവശത്ത് പ്രാഥമികവേരുകൾ അഥവാ റൈസോയിഡുകൾ കാണപ്പെടുന്നു.നനവുള്ള പ്രതലത്തിൽ പറ്റിച്ചേർന്നിരിക്കാനും ആഹാരവസ്തുക്കൾ ആഗിരണം ചെയ്യാനും സഹായിക്കുന്നു. താലസിന് പ്രകാശസംശ്ലേഷണ ശേഷിയുണ്ട്. മോസുകൾക്ക് വേര്, കാണ്ഡം, ഇല ഇങ്ങനെ വികസിതശരീരഘടനയാണുള്ളത്. സൈലം, ഫ്ലോയം എന്നീ സംവഹനകലകൾ ഇവയ്ക്കില്ല.
## അവലംബം
# ബോട്ടണി ഫോർ ഡിഗ്രി സ്റ്റുഡന്റ്സ്, ഏ.സി.ദത്ത, ഓക്സഫോർഡ് യൂണിവേഴ്സിറ്റി പ്രസ്സ്, പേജ് 454
# സസ്യലോകത്തിലെ വൈചിത്ര്യങ്ങൾ - ഡോ.സാജൻ മാറനാട് എഴുതിയ പുസ്തകം, പേജ് 55, ചിന്ത പബ്ലിഷേഴ്സ്, തിരുവനന്തപുരം

വർഗ്ഗം:പായലുകൾ
വർഗ്ഗം:ബ്രയോഫൈറ്റകൾ